title: Noah Puckerman

text: Salling on esiintynyt monissa kappaleissa, jotka on julkaistu singleinä, digitaalisina latauksina ja ne ovat myös sarjan soundtrack-albumeilla. Yleensä hän säestää kitarallaan laulaessaan sooloja, mukaan lukien "Sweet Caroline", "Only the Good Die Young", "Fat Bottomed Girls", ja kappale, jonka Puck itse sävelsi, "Big Ass Heart". Neil Diamondin "Sweet Caroline" oli hänen ensimmäinen soolonumeronsa, ja se sai positiivisia arvosteluja kriitikoilta, kuten myös itse Diamondilta, joka oli alun perin haluton myöntämään oikeuksia kappaleeseen. "The Wall Street Journalin" Raymund Flandez kuvaili Puckin ääntä "maalliseksi, sielulliseksi ja täydeksi". "Sweet Caroline" julkaistiin singlenä, saatavilla digitaalisena latauksena, ja se sijoittui 34. sijalle Yhdysvalloissa, 22. sijalle Kanadassa ja 37. sijalle Australiassa.


title: Uumajan yliopiston kirjasto

text: Uumajan yliopiston kirjasto (, UmUB) on kirjasto Uumajassa, Ruotsissa. Se on Norlannin suurin akateemisen tutkimuksen kirjasto. Sen pääasialliset käyttäjät ovat tutkijat, opettajat sekä Uumajan yliopiston opiskelijat. Kirjastorakennus valmistui vuonna 1968 yliopiston kampukselle. Vuonna 2012 kirjastossa oli 111 työntekijää ja siellä vieraili vuoden aikana yli 900 000 kävijää.


title: Uumajan yliopiston kirjasto

text: Kirjastossa on kirjoja, aikakauslehtiä, sanomalehtiä, väitöskirjoja, pienpainatteita ja arkistoasiakirjoja sekä painetussa että sähköisessä muodossa. Lisäksi kirjasto tarjoaa pääsyn useisiin tietokantoihin. UmUB koostuu tällä hetkellä neljästä kirjastosta: yliopiston kirjasto (UB), lääketieteellinen kirjasto (MB), UB taidekampus ja UB Örnsköldsvik.


title: Jay Lovestone

text: Jay Lovestone (alkujaan Jacob Liebstein; 15. joulukuuta 1897 Hrodna, Venäjän keisarikunta (nyk. Valko-Venäjällä) – 7. maaliskuuta 1990 Yhdysvallat) oli merkittävä yhdysvaltalainen kommunistijohtaja, joka myöhemmin kääntyi antikommunistiksi. Hän kuului venäjänjuutalaiseen perheeseen, joka muutti Yhdysvaltoihin vuonna 1907.


title: Jay Lovestone

text: New Yorkissa asunut Lovestone opiskeli vuosina 1915–1918 City College of New Yorkissa ja liittyi Yhdysvaltain sosialistiseen puolueeseen. Hän muodosti helmikuussa 1919 yhdessä John Reedin ja Benjamin Gitlow’n kanssa puolueeseen lokakuun vallankumousta tukeneen vasemmisto-opposition, minkä seuraksena tuhansia jäseniä erotettiin puolueesta. Lovestonesta tuli Yhdysvaltain kommunistisen puolueen perustajajäsen. Alkuvaiheessa enemmistö entisistä sosialistisen puolueen jäsenistä siirtyi uuteen kommunistiseen puolueeseen. Lovestone ja Charles Ruthenberg edustivat kommunistisessa puolueessa jyrkkää linjaa, joka kannatti aggressiivista luokkasotaa. Komintern asettui 1920-luvun puolivälissä tukemaan heitä puolueen sisäisessä valtataistelussa, ja Ruthenbergin kuoltua vuonna 1927 Lovestonesta tuli puolueen pääsihteeri. Lovestone puhdisti vuonna 1928 trotskilaiseksi kääntyneen James P. Cannonin kannattajat puolueesta, mutta joutui pian itse neuvostojohdon epäsuosioon, koska oli tukenut Nikolai Buharinia eikä Josif Stalinia. Stalin syrjäytti Buharinin vuonna 1929, ja toukokuussa Lovestone sekä hänen lähimmät tukijansa erotettiin kaikista tehtävistään Yhdysvaltain kommunistipuolueen johdossa.


title: Jay Lovestone

text: Lovestone kannattajineen perusti nyt oman puolueen, jonka nimi oli alkujaan ”Kommunistinen puolue (enemmistö)”, sittemmin ”Kommunistinen puolue (oppositio)” jne. Vuodesta 1938 puolue kulki nimellä Independent Labor League of America. Myöhemmin Lovestone työskenteli ammattiyhdistysliikkeelle, ja toimi muun muassa International Ladies' Garment Workers' Union- (ILGWU) ja American Federation of Labour (AFL) -liittojen sekä American Institute for Free Labor Development -nimisen järjestön tehtävissä. Hän johti vuodesta 1963 AFL-CIO-ammattiliiton kansainvälistä toimistoa, joka sai CIA:lta salaista rahoitusta kommunismin vastaiseen toimintaan ulkomailla, varsinkin Latinalaisessa Amerikassa. Lovestone oli järjestänyt 1940- ja 1950-lukujen taitteessa AFL:ään kytkeytyneen Free Trade Union Committeen (FTUC) kautta CIA:n salaista rahoitusta myös Suomen Sosialidemokraattiselle Puolueelle. AFL-CIO:n johtaja George Meany vaati lopulta Lovestonea lopettamaan yhteistyön CIA:n James Jesus Angletonin kanssa. Kun Meany sai selville, että Lovestone oli jatkanut yhteistyötä salaa vuosikymmenen ajan, hän erotti Lovestonen vuonna 1974.


title: Cambridgen dokumentti

text: ”Cambridgen dokumentti” (tai ”Schechterin kirje” ) on tuntemattoman korkea-arvoisen juutalaisen kasaarin kirjoittama kirje juutalaisten paosta Persiasta ja Armeniasta Kasaarien valtakuntaan ja sulautumisesta paikalliseen väestöön.


title: Cambridgen dokumentti

text: Cambridgen dokumentti on tuntemattoman korkea-arvoisen juutalaisen kasaarin kirjoittama kirje. Monet uskovat, että kirjeen oli kirjoittanut konstantinopolilainen kasaari Hasdai ibn Shaprutille sen jälkeen, kun hän ei kirjeillään tavoittanut kasaarien kuningas Joosefia (katso Juutalaiskasaarien kirjeenvaihto).


title: Cambridgen dokumentti

text: Solomon Schechter löysi tämän dokumentin Kairon genizan kirjastosta. Kirje on sisällytetty genizan kokoelmaan Cambridgen yliopistossa, jonne Schechter lahjoitti sen vuonna 1898. Suurin osa teksteistä on nykyään lukukelvottomia ja vain kaksi osaa on säilynyt paremmin.


title: Cambridgen dokumentti

text: Kirjeessä on eroavaisuuksia verrattuna Juutalaiskasaarien kirjeenvaihto -kokoelmaan ja Kuzarien vastaavaan. Schechterin kirjeessä kerrotaan siitä, kuinka juutalaiset pakenivat Persiasta ja Armeniasta Kasaarien valtakuntaan, missä he sulautuivat aikojen kuluessa paimentolaisina eläneisiin kasaareihin. Sitten muuan vahva sotapäällikkö Sabriel onnistui nimityttämään itsensä Kasaarien johtajaksi. Sabriel oli kaukaista sukua alueelle tulleille juutalaisille, minkä vuoksi hänen juutalaisen vaimonsa Serahin oli helpompi käännyttää myös hänet juutalaiseksi. Sen jälkeen suurin osa kasaareista kääntyi myös juutalaisiksi.


title: Cambridgen dokumentti

text: Suurin osa dokumentin teksteistä on hävinnyt ja vain muutamia kohtia voi lukea.


title: Cambridgen dokumentti

text: Seuraava osa dokumentista on jäänyt jäljelle kertomaan menneistä tapahtumista:


title: Cambridgen dokumentti

text: Halgan hyökkäys Kasaarien valtakuntaan (ilmeisesti Oleg), Rusien ruhtinas), jonka Bysantin keisari Romanos I lähetti sotaretkelle. Keisari Romanos I vainosi juutalaisia, koska he eivät alistuneet Romanusin politiikkaan. Kirjeen mukaan kasaarien kenraali Pesah voitti Halgan joukot Tamanin alueella. Välttääkseen kasaarien teloituksen Halga suostui hyökkäämään Konstantinopoliin (muidenkin lähteiden mukaan Rusien-Bysantin sodassa tämä tapahtui vuonna 941). Hävittyään taistelun Halga purjehti Persiaan, jossa hän kuoli.


title: Cambridgen dokumentti

text: Kirje haastaa monet pitkään vallalla olleet oletukset. Ensiksi se on versio kasaarien kääntymisestä juutalaiseen uskoon. Sen mukaan kasaarit tunsivat itsensä juutalaisen maailman täysivertaisiksi jäseniksi.


title: Cambridgen dokumentti

text: Kirjeen mukaan kasaarien käännyttyä juutalaisuuteen jotkut alaanit tunnustivat jo juutalaista uskoa. Sen mukaan Alania pelasti Kasaarien valtakunnan heidän vihollisiltaan (rivit 52-53). Tämä todiste kumoaisi Benjamin Tudelan teorian.


title: Cambridgen dokumentti

text: Sen lisäksi tekstissä viitataan Novgorodin ruhtinas Olegiin. Novgorodin ensimmäinen kronikka kertoi, että Oleg kuoli vuonna 913. Hänen seuraajansa Kiovan suuriruhtinas Igor johti valtakuntaa kuolemaansa asti vuonna 945.


title: Cambridgen dokumentti

text: Vuosien ajan oppineet ovat kiistelleet Cambridgen dokumentin tapahtumista. Viime aikoina tutkija Constantine Zuckerman on tullut siihen johtopäätökseen, että dokumentin tapahtumat olisivat yhteneväisiä monien muinaisvenäläisten lähteiden mukaan. Dokumentti kertoo muinaisen Rusin politiikasta sekä Olegin ja Igor Rurikinpojalle uskollisten ryhmittymien suhteista. Lopulta Oleg hävisi. Zuckerman on analysoinut eri lähteitä ja ehdottaa Rusin varhaishistoriaa uudelleen tulkittavaksi. Hänen tulkintansa mukaan kasaarit eivät hävinneet Kiovalla vuonna 882, vaan paljon myöhemmin 900-luvulla. Zuckermanin mukaan Igor ei ollut Rurikin poika, vaan kaukaisempi sukulainen. Hänen mukaan Oleg ei tullut Rurikin seuraajaksi, vaan heidän välissään olisi ollut yksi sukupolvi.


title: Maja Ekelöf

text: Maja Ekelöf (o.s. Andersson, 23. helmikuuta 1918 Karlskoga, Värmlanti – 29. elokuuta 1989 Karlskoga) oli ruotsalainen siivoustyöntekijä ja kirjailija.


title: Maja Ekelöf

text: Ekelöf debytoi kirjailijana vuonna 1970 yhteiskunnallisella romaanillaan "Rapport från en skurhink". Romaani voitti Rabén & Sjögren -kustantamon järjestämän kilpailun ja siitä tuli myyntimenestys. Ekelöf oli samoihin aikoihin kirjeenvaihdossa vankilaan tuomitun Tony Rosendahlin kanssa; kyseiset kirjeet julkaistiin kirjana vuonna 1972 nimellä "Brev". Vuonna 1987 Ekelöf sai Ivar Lo -palkinnon.


title: Maja Ekelöf

text: Yleisradion Televisioteatteri teki romaanin "Rapport från en skurhink" pohjalta televisionäytelmän "Siivoojan raportti" vuonna 1971. Vuonna 2009 "Rapport från en skurhink" pääsi mukaan kirjaan "Tusen svenska klassiker", johon koottiin tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.


title: Ensi-ilta (Club for Fiven albumi)

text: Ensi-ilta on suomalaisen a cappella-yhtye Club for Fiven 26. lokakuuta 2004 julkaistu esikoisalbumi. Albumi nousi julkaisuviikollaan Suomen virallisen albumilistan 13:nneksi. 11:llä listaviikollaan "Ensi-ilta" saavutti parhaan sijoituksensa, 9. Yhteensä albumi oli listalla 17 viikkoa.


title: Ensi-ilta (Club for Fiven albumi)

text: "Ensi-ilta" on yli 15 000 kappaleen myynnillään myynyt kultaa.


title: Ensi-ilta (täsmennyssivu)

text: Ensi-ilta voi tarkoittaa ainakin seuraavia asioita:


title: Psykrometrivakio

text: Psykrometrivakio formula_1 on luku, joka kuvaa olennaisesti ilman ominaislämpökapasiteetin suhdetta latenttiin energiaan, joka tarvitaan yksikkövesimäärän haihduttamiseksi vapaalta vesipinnalta. Lisäksi psykrometrivakio riippuu ilmanpaineesta siten, että vakio on suurempi korkeapaineella ja pienempi matalapaineella.


title: Psykrometrivakio

text: Matemaattisesti psykrometrivakio voidaan muotoilla


title: Psykrometrivakio

text: missä "p" on ilmanpaine, "c" ilman ominaislämpökapasiteetti vakiopaineessa (kuivalla ilmalla 1004 J kg °C), "L" latentti energia (2,47 MJ kg) sekä formula_3 veden ja kuivan ilman molekyylipainojen suhde (n. 0,622). Erityisesti jos valitaan "p" = 1013 hPa ja oletetaan ilma kuivaksi, saadaan yleiskäyttöiseksi psykrometrivakion arvoksi formula_4.


title: Psykrometrivakio

text: Psykrometrivakio esiintyy monissa sovelletun hydrologian ja meteorologian kaavoissa. Bowenin suhde formula_5 on määritelty aistittavan lämmönvaihdon ja haihtumislämmön suhteena. Se voidaan kirjoittaa ns. bulk-muotoon tiiviimmin asussa


title: Psykrometrivakio

text: missä "T" on ilman lämpötila sekä "e" vesihöyryn osapaine ilmassa korkeuksilla 1 ja 2. Riittää siis tehdä vain kaksi lämpötila- ja vesihöyrymittausta eri korkeuksilta (esim. 2 m ja 8 m) Bowenin suhteen määräämiseksi, josta edelleen pinnan energiatasetta käyttämällä voidaan päätellä muun muassa haihdunta ja aistittava lämmönvaihto.


title: Psykrometrivakio

text: Oletetaan esimerkiksi, että suomalaisena kesäpäivänä ("R" = 300 W m) mitataan 2,0 m korkeudelta lämpötilaksi 25 °C ja vesihöyryn osapaineeksi 150 hPa sekä 8,0 m korkeudelta lämpötilaksi 20 °C ja osapaineeksi 135 hPa. Tällöin Bowenin suhteen arvoksi saadaan n. 0,22.


title: Psykrometrivakio

text: Vaihtoehtoinen tapa kyseisen suhteen selvittämiseksi on turvautua pyörrekovarianssimittauksiin, mutta nämä vaativat yleensä melko kalliita laitteistoja.


title: Liutprand Cremonalainen

text: Liutprand Cremonalainen tunnettu myös nimillä Liutprando, Liuprand, Lioutio, Liucius, Liuzo, sekä Lioutsios (noin 920 – 972) oli lombardialainen historioitsija, diplomaatti sekä Cremonan piispa, jonka kirjat ovat hyvin tärkeitä lähteitä 900-luvun Bysantin hovin politiikasta.


title: Liutprand Cremonalainen

text:
Liutprand synty Paviassa aatelisperheeseen noin vuonna 920. Vuonna 931 hän meni Italian kuninkaan Hugo Arlesin palvelukseen, joka piti hoviaan Paviassa. Hugo oli naimisissa merkittävän ja voimakkaan roomalaisen Marozian kanssa.
Liutprand sai oppinsa hovissa ja hänestä tuli Pavian katedraalin diakoni. Hugon kuoleman jälkeen vuonna 947 hänen pojastaan Lothairista tuli Italian kuningas. Liutprandista tuli Italian todellisen hallitsijan, Ivrean markiisi Berengar II, luottosihteeriksi eli kansleriksi.


title: Liutprand Cremonalainen

text: Vuonna 949 Berengar II lähetti Liutprandin luottamustehtävässä diplomaattina Konstantinopoliin Konstantinos VII luo. Heistä tuli pian ystävyksiä. Liutprand meni sinne myös oppiakseen kreikkaa . Hän on voinut toimittaa myös materiaalia osaan 26 Konstantinos VII teokseen "De Administrando Imperio". Aiemmin siellä oli ollut jo sekä Liutprandin isä että isäpuoli suurlähettiläinä (927 ja 942). Liutprand kirjoitti teokseensa "Antapodosis" (950-luvulla) siitä vieraanvaraisuudesta, josta oli saanut nauttia Konstantinopolissa, kuten eunukkien kantaessa häntä harteillaan vastaanottosaliin sekä saadessaan sieltä lahjaksi neljä "de luxe" eunukkia.


title: Liutprand Cremonalainen

text: Palattuaan takaisin Konstantinopolista hän ajautui erilleen Berengarista, josta Liutprand kertoi teoksessaan "Antapodosis" ("rangaistus"), jossa hän liittyi Berengarin kilpailijaan, keisari Otto I Suuri, josta tuli Italian kuningas Lothairin kuoltua vuonna 950. Otto I meni naimisiin kuningas Lothairin lesken, Adelheidin, kanssa vuonna 951. Tämän vuoksi Otto I väitti olevansa oikeutettu Italian kuninkaan kruunuun. Otto I kanssa hän palasi takaisin Italiaan vuonna 961. Paluunsa jälkeen vuonna 962 Liutprand nimitettiin Cremonan piispaksi. Otto I hovissa hän tapasi suurlähettiläs Recemundin, joka suostutteli Liutprandin kirjoittamaan kirjan kokemistaan tapahtumista (myöhemmin nimellä "Antapodosis", joka on omistettu Recemundille).


title: Liutprand Cremonalainen

text: Liutprand sai usein erilaisia tärkeitä diplomaattisia tehtäviä. Vuonna 963 hänet lähetettiin Paavi Johannes XII luokse selvittelemään riitaa paavin ja keisarin välillä sekä solmimaan sopimus paavin ja Ivrean Adelbertin välille. Liutprand osallistui Rooman konklaaviin, jossa paavi Johannes XII syrjäytettiin 6.11.963. Hän oli ainoa, jonka kertomukset liittyvät noihin tapahtumiin.


title: Liutprand Cremonalainen

text:
Liutprand osallistui hyvin usein paavin matkoille. Hänet lähetettiin uudelleen Konstantinopoliin vuonna 968.
Tällä kerralla hän meni keisari Nikeforos II Fokasin hoviin pyytämään edesmenneen keisarin Romanos II tytärtä Anna Porfyrogenitaa vaimoksi nuoremmalle Otolle (myöhemmin Otto II). Tämä avioliitto oli osa laajempia neuvotteluita Otto I ja keisari Nikeforosin välillä. Nikeforos vaati itselleen Beneventoa ja Capuaa, jotka olivat jo Lombardian hallussa. He olivat jo ottaneet yhteen Barissa. Liutprandin vastaanotto Konstantinopolissa oli nöyryyttävä ja lopulta hyödytön myös, koska Otto I vaatimus keisarin tittelistä aiheutti kitkaa heidän välillään. Syynä siihen oli Paavi Johannes XIII kirje, jossa hän loukkaavasti nimitti Nikeforosta ”kreikkalaisten keisariksi”.
Liutprandin ansioksi tällä lähetysmatkalla oli hänen teoksensa "Relatio de Legatione Constantinopolitana", joka on kenties kaikkein parhaiten kuvitettu ja eläväisin teos 900-luvulta. Teoksessa kuvaillaan hyvin yksityiskohtaisesti Konstantinopolia sekä Bysantin hovia, mikä lisää sen arvoa huomattavasti. Toisaalta sitä värittää myös vihamielinen suhtautuminen keisari Nikeforokseen.


title: Liutprand Cremonalainen

text: Catholic Encyclopedia mainitsee Liutprandin teosten 900-luvulta olevan hyvin tärkeitä historiallisia lähteitä vaikka hän on varsin puolueellinen kirjoituksissaan ja usein myös epäreilu vastustajiaan kohtaan. Liutprandin kirjoitukset ovat varsin suorapuheisia eikä kovin diplomaattisia. Tutkija Constanze Schummer on kyseenalaistanut hänen diplomaattiset kykynsä Konstantinopolissa huolimatta hänen menestyksestään Italiassa. Hänen toisella lähetysmatkallaan hän oli esimerkiksi hankkinut samettia, jotka takavarikoitiin. Hän kertoi keisarin vartijoille, että hänen kotonaan huorat ja silmänkääntäjät halusivat pukeutua samettisiin pukuihin. Schummer ja muut tutkijat ovat arvelleet, että Otto I ei edes nähnyt ”Relatio” teosta eikä saanut myöskään kunnollisia raportteja Liutprandin tekemisistä Konstantinopolissa.


title: Liutprand Cremonalainen

text: Liutprand palasi takaisin Italiaan vuonna 971 lähetystön mukana hakemaan prinsessa Theofanoa morsiameksi Otto Toiselle. Tämä on historiankirjoituksessa hiukan epäselvä asia. Liutprand kuoli ilmeisesti 20.7.972, mutta kuitenkin viimeistään 5.3.973. Liutprandin seuraaja Cremonan piispana aloitti virkansa vuonna 973.


title: Charles Ruthenberg

text: Charles Emil Ruthenberg (9. heinäkuuta 1882 Cleveland, Ohio – 2. maaliskuuta 1927 Chicago, Illinois) oli yksi Yhdysvaltain kommunistisen puolueen varhaisista johtajista.


title: Charles Ruthenberg

text: Ruthenbergin isä oli saksalaista sukujuurta ollut satamatyömies. Ruthenberg itse työskenteli monenlaisissa ammateissa. Hän liittyi vuonna 1909 Yhdysvaltain sosialistiseen puolueeseen ja oli ehdolla Clevelandin pormestariksi 1911, Ohion kuvernööriksi 1912 sekä senaattoriksi 1914. Vuodesta 1917 hän työskenteli täysipäiväisesti puolueelle. Samana vuonna hänet tuomittiin vuodeksi työpalveluun sodanvastaisten puheiden pitämisestä. Toukokuussa 1919 Sosialistisen puolueen johto erotti tuhansia jäseniä, jotka olivat muodostaneet puolueen sisäisen vasemmisto-opposition, ja Ruthenberg osallistui muiden mukana kommunistisen puolueen perustamiseen. Hänestä tehtiin uuden puolueen sihteeri ja keskuskomitean jäsen. Ruthenberg pidätettiin marraskuussa 1919, jolloin Woodrow Wilsonin oikeusministeri Alexander Mitchell Palmer vangitsi niin sanotuissa Palmerin ratsioissa tuhansia kommunisteiksi ja anarkisteiksi epäiltyjä. Ruthenberg tuomittiin lokakuussa 1920 viideksi vuodeksi vankeuteen kumouksellisesta kiihotuksesta, koska hän oli allekirjoittanut edellisenä vuonna Louis Frainan laatiman niin sanotun vasemmistosiiven manifestin. Hän vapautui vankilasta huhtikuussa 1922 takuita vastaan.


title: Charles Ruthenberg

text: Yhdysvaltain kommunistisen puolueen sisälle muodostui linjajako, jossa Ruthenberg ja Jay Lovestone johtivat jyrkkää luokkasotaa kannattanutta linjaa. Komintern asettui 1920-luvun puolivälissä tukemaan heitä. Ruthenberg kuoli maaliskuussa 1927 vatsakalvontulehdukseen hätäleikkauksen jälkeen.


title: In Concert – You’re the Voice

text: In Concert – You’re the Voice on suomalaisen a cappella-yhtye Club for Fiven konserttitallenne yhtyeen "You’re the Voice"-albumin kiertueen konsertista. Warner Music Finland julkaisi tallenteen 20. lokakuuta 2010 CD:n ja DVD:n yhteispakettina sekä digitaalisesti.


title: In Concert – You’re the Voice

text: Albumi debytoi Suomen virallisen listan sijalla 47 viikolla 43/2010.


title: Esa Kero

text: Esa Kero (s. 1951) on suomalainen toimittaja ja tietokirjailija. Hän toimi kolmisenkymmentä vuotta Helsingin Sanomien toimittajana ja tuli tunnetuksi humoristisen inhimillisistä, usein aivan tavallisista ihmisistä kertovista jutuistaan. Maria Lassila-Merisalo kuvaa Keroa yhdeksi tunnetuimmista toimittajista vuonna 1983 perustetussa Helsingin Sanomien Kuukausiliiteessä. Hän nostaa Keron tyylistä esiin muun muassa vuonna 1985 julkaistun, minä-muodossa kerrotun koruttoman ja häpeilemättömän matkakuvauksen Bangkokin prostituoitujen parissa. Kollega Jouni K. Kemppainen kuvaa Keron pieniä ja sattumanvaraisia aiheita suosivaa työtapaa ”yritetään, jos tosta lähtis” -menetelmäksi.


title: Esa Kero

text: Keron esikoisteos oli hänen 18-vuotiaana kirjoittamansa, Kauppiaiden Kustannuksen Kontakti-nuortenkirjasarjassa julkaistu "Asvalttihiiri" vuonna 1970. Teos voitto sarjansa 1. palkinnon KKOY:n, Lasten radion ja Yle TV2:n kirjoituskilpailussa 1970. 1990-luvulla Kero teki nostalgisia ja humoristisia teoksia katoavista rakennustyypeistä eri puolilla Suomea: "Huussi" 1994, "Mummon mökki" 1995, "Kyläkauppa" 1996, "Leikkimökki" 1997 ja "Matkakoti" 1998. Kaikkien kirjojen toisena tekijänä on valokuvaaja ja kuvittaja Juhani Seppovaara. Samantapaisia aiheita ja yhteistyötä valokuvaajien ja kuvittajien kanssa Kero on jatkanut 2000-luvulla muun muassa kirjoillaan "Kesäauto", "Kansakoulu" ja "Autiotalo".


title: Esa Kero

text: Nykyisin Kero toimii vapaana kirjailijana ja on palannut asumaan synnyinseuduilleen Punkaharjulle.


title: Sallan lukio

text: Sallan lukio on kurssimuotoinen luokaton lukio Sallassa Lapin maakunnassa. Lukio on perustettu 1966.


title: Sallan lukio

text: Koulu toimii samassa rakennuksessa Sallatunturin koulun kanssa.


title: Cliché Love Song

text: Cliché Love Song on tanskalaisen laulajan Basimin kappale, jolla hän edustaa kotimaataan vuoden 2014 Eurovision laulukilpailussa Kööpenhaminassa. Basim voitti Tanskan euroviisukarsinnat 8. maaliskuuta 2014. Laulaja on kuvaillut kappaletta "poplauluksi, jossa on mukana hieman soulia ja R&B:ta."


title: Cliché Love Song

text: Koska Tanska voitti kilpailun vuonna 2013, pääsi se suoraan finaaliin. Finaalissa 10. toukokuuta 2014 Basim esiintyi numerolla 23. Kappale sai 74 pistettä ja päätyi yhdeksännelle sijalle.


title: Trivago

text: Trivago on verkossa toimiva hakukone, jonka avulla on mahdollista vertailla muiden hotellihakukoneiden tarjoamien hostellien, majatalojen ja muiden majoituksien hintoja. Palvelu kattaa yli 900 000 majoitusmahdollisuutta, joita se hakee yli 250 varaussivustolta. Näitä varaussivustoja ovat esimerkiksi Expedia, Booking.com ja Hotels.com. Sivustolla on kuukausittain yli 120 miljoonaa käyttäjää 52 eri maan alustalla. Enemmistöosuuden Trivagosta omistaa Expedia, ja sen pääkonttori sijaitsee Saksan Düsseldorfissa.


title: Trivago

text: Trivago GmbH sai alkunsa vuonna 2004, ja virallisesti sivusto perustettiin vuonna 2005 Düsseldorfissa kolmen perustajan, Peter Vinnemeierin, Malte Siewertin ja Rolf Schrömgensin, voimin. Vuonna 2007 toimintaa laajennettiin useisiin muihin Euroopan maihin. Pohjois- ja Etelä-Amerikan markkinoilla Trivago aloitti vuonna 2009 ja Aasian ja Tyynenmeren alueella vuonna 2013. Trivago.fi lanseerattiin vuonna 2009.


title: Trivago

text:
Expedia osti enemmistöosuuden Trivagosta 21. joulukuuta 2012 yhteensä 564 miljoonalla dollarilla ja 875 200:lla Expedian osakkeella. Expedia Inc. omistaa myös muun muassa Hotels.comin.
Trivago on tehnyt itseään tunnetuksi eri maissa erityisesti televisiomainonnalla. Vuonna 2014 se oli 135 435 mainossekunnillaan Suomen kymmenenneksi suurin tv-mainostaja.
Sen kampanjointi painottui kesäkuukausiin niin, että heinä–syyskuussa 2014 se oli rahalla mitattuna kolmanneksi suurin tv-mainostaja Unileverin ja Valion jälkeen. Myös muun muassa Yhdysvalloissa Trivago oli arvion mukaan kymmenen suurimman televisiomainostajan joukossa. Trivagon markkinoinnin pääkohderyhmää ovat 28–45-vuotiaat naiset.


title: Trivago

text: Hakuprosessi alkaa, kun sivuston käyttäjä kirjoittaa hakukenttään matkakohteen tai nähtävyyden (esim. monumentin tai museon) nimen ja valitsee matkustuspäivät. Hakutulokset näytetään joko hinnan, etäisyyden, suosion tai muiden hotellivieraiden antamien arvosteluiden mukaan. Käyttäjällä on mahdollisuus rajata tuloksensa tarkemmin erilaisten suodattimien avulla. Näitä suodattimia ovat esimerkiksi huonetyyppi, Wi-Fi ja kylpylä hotellissa. Hotellien kuvauksiin sisältyy aikaisempien vieraiden antamia arvosteluita ja kuvia sekä tietoa esimerkiksi hotellien palveluista. Näiden tietojen perusteella käyttäjä valitsee haluamansa hotellin ja siirtyy varaussivustolle tekemään varauksensa.


title: Trivago

text: Trivago Hotel Manager on hotellinomistajille tarkoitettu maksuton palvelu, jonka avulla he voivat hallita näkyvyyttään Trivagossa. Palvelu tarjoaa hotellinomistajille neuvoja ja välineitä, joiden avulla he voivat vaikuttaa näkyvyyteensä ja sijoitukseensa hakutuloksissa. Lisäksi he voivat seurata varauksiin johtaneiden klikkausten tilastoja ja perustaa oman varausjärjestelmänsä.


title: Trivago

text: Trivago Community muodostuu kansainvälisistä matkailijoista ja kirjoittajista. He auttavat hotellisisällön, kuten kuvien, kuvausten ja sijaintien, hankkimisessa, luomisessa ja pitämisessä ajan tasalla.


title: Trivago

text: Trivago Hotel Test on saatavilla Saksassa, Isossa-Britanniassa, Irlannissa, Espanjassa ja Italiassa. Se on kattava ja standardoitu järjestelmä, johon hotellivieraat voivat jättää ajantasaisia ja puolueettomia hotelliarvosteluita. Trivago käyttää hotellivieraiden antamia arvosteluita tunnistaakseen kunkin hotellin vahvuudet ja heikkoudet ja näyttääkseen hotellin hakutuloksissa käyttäjän antamien hakuehtojen mukaisesti.


title: Trivago

text: Hotellihintaindeksi THPI julkaistaan kuukausittain, ja se ennustaa keskimääräiset hotellihinnat Euroopan, Pohjois-Amerikan, Etelä-Amerikan ja Aasian tärkeimmissä kaupungeissa. Trivago Hotel Price Index näyttää keskimääräisen hinnan hotelliyölle standardissa kahden hengen huoneessa.


title: Trivago

text: Australian kilpailu- ja kuluttajaviranomainen haastoi syksyllä 2018 Trivagon oikeuteen harhaanjohtavasta markkinoinnista. Trivago sanoo näyttävänsä kuluttajalle aina halvimman hinnan, mutta viranomaisen mukaan vertailua tehdään usein epärehellisesti standardi- ja luksushuoneen kesken, ja hakukone suosii hotelleja jotka maksavat sille eniten. Jutun käsittely aloitettiin joulukuussa 2018.


title: Earl Browder

text: Earl Russell Browder (20. toukokuuta 1891 Wichita, Kansas – 27. kesäkuuta 1973 Princeton, New Jersey) oli Yhdysvaltain kommunistisen puolueen pääsihteeri ja näkyvin johtaja vuosina 1930–1945.


title: Earl Browder

text: Browder oli opettajan poika Kansasista. Hän liittyi 15-vuotiaana Yhdysvaltain sosialistiseen puolueeseen. Yhdysvaltain liityttyä ensimmäiseen maailmansotaan vuonna 1917 sodanvastaisia puheita pitänyt Browder vangittiin Espionage Act -lain nojalla. Hän vapautui seuraavana vuonna, mutta joutui olemaan toistamiseen samasta syystä vankilassa 1919–1920. Kommunistiseen puolueeseen hän siirtyi vuonna 1921. Browder nimitettiin vuonna 1930 puolueen pääsihteeriksi ja William Z. Fosterin vetäydyttyä vuonna 1932 terveyssyistä sivuun Browderista tuli puolueen johtohahmo. Hän oli puolueen ehdokkaana vuosien 1936 ja 1940 presidentinvaaleissa. Vuoden 1936 vaaleissa hän sai 0,2 prosenttia äänistä, mutta 1940 äänisaalis putosi melkein puoleen, sillä viranomaiset kielsivät häntä matkustamasta kampanjan aikana maan sisällä. Myöhemmin samana vuonna hänet tuomittiin neljäksi vuodeksi vankeuteen passiepäselvyyksien vuoksi. Hän vapautui 14 kuukauden jälkeen.


title: Earl Browder

text: Vuonna 1944 Browder esitti kiistanalaisen lausunnon, jonka mukaan kommunismi ja sosialismi voisivat elää rauhanomaisesti rinnakkain, ja hän aikoi uudistaa kommunistisen puolueen toimintaa muutenkin. Aluksi pääosa puoluejohdosta tuki häntä, mutta tilanne muuttui, kun Ranskan kommunistisen puolueen johtoon kuulunut Jacques Duclos arvosteli julkisesti Browderin linjausta. Duclosin arveltiin puhuvan Moskovan suulla, joten heinäkuussa 1945 ylimääräinen puoluekokous yllättäen erotti Browderin puoluesihteerin paikalta ja irtisanoutui hänen linjauksistaan. Foster palasi puolueen johtoon. Helmikuussa 1946 Browder erotettiin kokonaan puolueesta. Unkarissa ja Tšekkoslovakiassa vuonna 1949 pidettyjen puhdistusoikeudenkäyntien yhteydessä mainittiin jo ”browderismi” eräänä vääräoppisen kommunismin suuntauksena. Browder kutsuttiin vuonna 1950 kommunistien vaikutusta Yhdysvaltain hallituksessa tutkineen senaatin komitean kuultavaksi ja senaattori Joseph McCarthy kuulusteli häntä. Browder kritisoi kuulemisessaan julkisesti kommunistista puoluetta, mutta ei ilmiantanut entisiä tovereitaan. Koska hän kieltäytyi vastaamasta eräisiin kysymyksiin, häntä syytettiin kongressin halveksumisesta, mutta syytteet hylättiin, koska tuomarin mielestä komitean toiminta ei perustunut lakiin. Browder ei koskaan palannut kommunistisen puolueen jäseneksi.


title: Earl Browder

text: Matemaatikot William ja Felix Browder ovat Earl Browderin poikia.


title: Godzilla (vuoden 2014 elokuva)

text: Godzilla on vuonna 2014 ensi-iltansa saanut yhdysvaltalainen hirviöelokuva, jonka on ohjannut Gareth Edwards. Se on MonsterVerse-elokuvauniversumin ensimmäinen osa, ja samalla toinen Hollywoodissa kokonaan tuotettu Godzilla-elokuva vuoden 1998 samannimisen elokuvan jälkeen. Elokuvan pääosissa ovat Aaron Taylor-Johnson, Ken Watanabe, Elizabeth Olsen, Juliette Binoche, Sally Hawkins, David Strathairn ja Bryan Cranston.


title: Godzilla (vuoden 2014 elokuva)

text: Elokuva on Legendary Picturesin ja Warner Bros. Picturesin yhteistuotantoa, jälkimmäisen vastatessa myös elokuvan maailmanlaajuisesta levityksestä, paitsi Japanissa, jossa sen levityksestä vastasi Tōhō. Projekti alkoi vuonna 2004 ja sen oli alun perin tarkoitus olla vain lyhytelokuva, kunnes sen kehitys siirtyi Legendarylle, joka päätti toteuttaasen kokopitkänä elokuvana. Kuvaukset sijoittuivat Yhdysvaltoihin ja Kanadaan. Elokuva sai ensi-iltansa Suomessa 14. toukokuuta ja Yhdysvalloissa 16. toukokuuta 2014.


title: Godzilla (vuoden 2014 elokuva)

text: Elokuvan jatko-osan, "", tämänhetkinen suunniteltu ensi-ilta on 22. maaliskuuta 2019. Lisäksi on suunnitteilla crossover-elokuva King Kongin kanssa, joka saa ensi-iltansa vuonna 2020.


title: Godzilla (vuoden 2014 elokuva)

text: Vuonna 1999 Monarch-järjestön tiedemiehet Ishiro Serizawa (Ken Watanabe) ja Vivienne Graham (Sally Hawkins) tutkivat Filippiinien alta löytynyttä valtavaa luurankoa. He löytävät kaksi valtavaa koteloa, joista toinen on jo kuoriutunut. Japanissa sijaitsevassa Janjiran ydinvoimalassa tapahtuu epätavallisia maanjäristyksiä. Voimalassa työskentelevä Joe Brody (Bryan Cranston) lähettää vaimonsa Sandran (Juliette Binoche) ja muita tekniikoita reaktorin luokse. Järistysten aiheuttama tärinä kuitenkin tuhoaa reaktorin eikä Sandran tiimi ehdi ajoissa pakoon ennen voimalan romahtamista.


title: Godzilla (vuoden 2014 elokuva)

text: Vuonna 2014 Joen poika Ford (Aaron Taylor-Johnson), joka työskentelee Yhdysvaltain laivastossa räjähderaivaajana palaa vaimonsa Ellen (Elizabeth Olsen) ja poikansa Samin (Carson Bolde) luokse, mutta joutuu pian lähtemään Japaniin, missä Joe oli tunkeutunut luvatta Janjiran karanteenialueelle. Joe halusi selvittää ydinvoimalan romahtamisen todellisen syyn ja suostuttelee Fordin tutkimaan heidän entisen kotinsa sekä hakemaan levykkeen, joka sisältää Joen salaisia tutkimustietoja asiasta. He löytävät levykkeen, mutta sotilaat löytävät heidät ja vievät heidät salaiseen laitokseen voimalan raunioille. Useiden sähköhäiriöiden jälkeen valtava siivekäs otus nousee syvyyksistä ja tuhoaa laitoksen. Joe kuolee haavoihinsa ja Ford viedään "USS Saratogalle".


title: Godzilla (vuoden 2014 elokuva)

text: Serizawa, Graham ja Ford liittyvät amiraali William Stenzin (David Strathairn) johtamaan erikoisryhmään jahtaamaan olentoa, jota he kutsuvat nimellä ”MUTO” (massiivinen tunnistamaton maanpäällinen organismi). Serizawa ja Graham kertovat Fordille, että vuonna 1954 tehty tutkimusretki herätti Godzillan, muinaisen saalistajan ja että silloin tehtyjen ydinkokeiden tavoitteena oli tappaa se. Monarchin tarkoitus on tutkia Godzillaa, MUTOa ja muita vastaavanlaisia olentoja. MUTO oli selvittänyt tiensä Filippiineiltä Japaniin ja aiheuttanut ydinvoimalan romahtamisen. Ford saa isänsä tutkimustietoihin kuuluneen kaikuluotauksen kautta, että MUTO yritti kommunikoida jonkin kanssa.


title: Godzilla (vuoden 2014 elokuva)

text: MUTO hyökkää venäläisen sukellusveneen kimppuun ja vie sen mukanaan Havaijille syödäkseen ravinnokseen veneen radioaktiivisia osia. Sitten Godzilla nousee merestä ja käy taistoon MUTOa vastaan. Sillä välin Nevadassa sijaitsevasta kotelosta kuoriutuu suurempi mutta siivetön MUTO, joka tuhoaa Las Vegasin. Tiedemiehet päättelevät sen olevan naaras, jonka kanssa uros oli yrittänyt kommunikoida. Ne olivat matkalla San Franciscoon lisääntyäkseen. Tiedemiehen vastusteluista huolimatta amiraali Stenz haluaa tuhota sekä Godzillan että MUTOt ydinkärjillä. Ford palaa Yhdysvaltoihin sekä liittyy tiimiin, jonka tehtävä on toimittaa junalla ydinkärjet San Franciscoon. Mutta naaras-MUTO hyökkää ja nielee suurimman osan ydinkärjistä. Helikopteri noutaa Fordin ja viimeinen ydinkärki aktivoidaan, mutta uros-MUTO varastaa sen viedäkseen sen naaraan muodostamaan pesään San Franciscon Chinatowniin.


title: Godzilla (vuoden 2014 elokuva)

text:
Godzillan taistellessa MUTOja vastaan, Ford ja iskujoukkoryhmä lähtevät etsimään ydinkärkeä purkaakseen sen. Ajastimen pysäyttäminen ei kuitenkaan onnistu, joten he päättävät viedä sen veneellä keskelle merta. Ford räjäyttää MUTOjen pesän, jolloin Godzilla saa tilaisuuden tappaa uros-MUTOn romahduttamalla pilvenpiirtäjän sen päälle ja syöksee radioaktiivista tulta tappaakseen naaras-MUTOn. Tämän jälkeen Godzilla menettää tajuntansa ja kaatuu maahan. Ford käyttää viimeiset voimansa viedäkseen ydinkärjen veneellä merelle. Hänet kuitenkin pelastetaan juuri ennen ydinkärjen räjähtämistä. Herättyään Godzilla palaa mereen ja lehdistö juhlistaa sitä kaupungin pelastajana.
Rotten Tomatoes -sivuston mukaan 222 arvostelun perusteella laskettuna kriitikoiden arvosteluista 73 prosenttia oli positiivisia.


Suomen evankelis-luterilaisen kirkon kirkolliskokous on kyseisen kirkon hallinnon korkein päättävä elin. Se päättää kirkon yleisisitä linjauksista, hallinnosta, taloudesta ja ehdottaa kirkkolainsäädännön muuttamisesta Eduskunnalle. Kirkolliskokous kokoontuu kahdesti vuodessa Turun kristillisen opiston tiloissa.


title: Suomen evankelis-luterilaisen kirkon kirkolliskokous

text: Kirkolliskokoukseen kuuluu 109 jäsentä. Virkansa puolesta siihen kuuluvat kirkon kymmenen piispaa. 96 jäsenestä kolmannes on pappeja, loput maallikoita. Lisäksi kirkolliskokoukseen kuuluvat Valtioneuvoston ja Saamelaiskäräjien valitsemat edustajat sekä kenttäpiispa. Täysivaltaisten edustajien lisäksi läsnäolo- ja puheoikeus on Kirkkohallituksen kansliapäälliköllä, viidellä kirkkoneuvoksella ja kahdella lainoppineella.


text: Pappis- ja maallikkoedustajat valitaan neljän vuoden välein järjestettävällä vaalilla. Papit valitsevat edustajansa hiippakunnittain suoraan. Seurakuntayhtymään kuulumattomissa seurakunnissa maallikkojäsenten vaaliin äänioikeutettuja ovat kirkkovaltuuston maallikkojäsenet, jotka seurakunta on valinnut kirkkovaaleissa. Seurakuntayhtymissä äänioikeutettuja ovat sekä kirkkovaltuuston että seurakuntaneuvoston jäsenet. Vaalissa painotetaan ääniä seurakunnan koon mukaan. Ehdokkaita voivat asettaa valitsijayhdistykset, joissa on joko kymmenen maallikkoa tai kolme pappia. Ehdokkaiksi voivat asettua kaikki kirkon yli 18-vuotiaat jäsenet ja papit. Vaali käydään D’Hondtin vaalitavan mukaisesti.


text: Kirkolliskokouksen puheenjohtajana toimii Turun arkkipiispa.


text: Esityksiä kirkolliskokoukselle voivat tehdä kirkolliskokouksen edustajat, hiippakuntavaltuustot, Kirkkohallitus, Piispainkokous sekä kirkon jäsenet tekemällä aloitteen. Useimmissa asioissa vaaditaan 3/4 äänistä, jotta asia hyväksyttäisiin.


text: Kirkolliskokouksella on Suomen perustuslain vahvistama oikeus päättää kirkkolainsäädännöstä Eduskunnan kanssa. Ainoastaan kirkolliskokous voi ehdottaa kirkkolain, kirkkojärjestyksen ja kirkon vaalijärjestyksen muuttamista. Eduskunta voi vain hyväksyä tai hylätä kirkolliskokouksen ehdotuksen.


text: Kirkolliskokous myös päättää talousarviosta, seurakuntien maksusta kirkon keskusrahastoon, raamatunkäännöksistä, virsikirjasta sekä kirkon käsikirjoista ja opillisista asioista. Kirkolliskokous voi myös esittää valtioneuvostolle kysymyksiä, esityksiä ja lausuntoja aiheista, jotka koskevat kirkkoa tai yleistä moraalia. Kirkolliskokous myös nimittää kirkkoneuvokset ja Kirkkohallituksen jäsenet ja voi muodostaa tai lakkauttaa hiippakuntia. Se myös pitää päättää yhteyksistä toisiin kirkkokuntiin ja uskontoihin.


text: Asia voidaan lähettää valiokuntiin käsiteltäväksi. Valiokunta antaa mietintönsä asiasta ennen kuin kirkolliskokous päättää asiasta. Kirkolliskokoukseen kuuluvat seuraavat valiokunnat:


title: Katallaktiikka

text: Katallaktiikka tai katallaksia on taloustieteilijä Friedrich von Hayekin kehittämä termi, joka on tarkoitettu vaihtoehdoksi sanalle talous ("economy"). Sana on peräisin kreikan kielen sanasta ”katallasso” (καταλλάσσω), joka tarkoittaa karkeasti suomeksi ”vaihtaa” tai ”muuttaa vihollinen ystäväksi”.


title: Katallaktiikka

text: Hayek kritisoi talouden englannin kielistä nimeä ”economy”, joka periytyy kreikan kielen kantasanasta oikonómos (οἰκονόμος). Oikonómos tarkoittaa ”kotitalouden hoitoa”, mikä on Hayekin mielestä liian suppea käsite taloudelliselle toiminnalle ja antaa virheellisen käsityksen siitä, kuinka se olisi taloudellisten toimijoiden ainoa tavoite. Hayekin mukaan taloudessa on kyse lukuisten eri toimijoiden toiminnasta vapaaehtoisilla markkinoilla, joissa heillä kaikilla on hyvin erilaisia tavoitteita, joidenka saavuttamiseksi he tarvitsevat muiden toimijoiden kanssa tehtäviä vaihtoja.


title: Uusia alkuja

text: Uusia alkuja "(Begin Again)" on vuonna 2013 ensi-iltansa saanut John Carneyn ohjaama romanttinen draamamusiikkikomediaelokuva. Sen pääosissa ovat Keira Knightley, Mark Ruffalo, Hailee Steinfeld, Adam Levine, James Corden, CeeLo Green, Mos Def ja Catherine Keener.


title: Uusia alkuja

text: Elokuvan ensi-ilta oli Toronton elokuvajuhlilla vuonna 2013. Yhdysvalloissa ja Suomessa ensi-ilta oli 4. heinäkuuta 2014.


title: Uusia alkuja

text: Elokuvan kappale ”Lost Stars” sai parhaan laulun Oscar-ehdokkuuden.


title: W. T. Cosgrave

text: William Thomas Cosgrave (; 5. kesäkuuta 1880 Dublin – 16. marraskuuta 1965 Dublin) oli irlantilainen valtiomies, joka toimi Irlannin vapaavaltion pääministerinä vuosina 1922–1932.


title: W. T. Cosgrave

text: Irlannin pääministerinä 1970-luvulla toiminut Liam Cosgrave on hänen poikansa.


title: W. T. Cosgrave

text: Cosgrave liittyi jo nuorena Sinn Féin -puolueeseen ja hänet valittiin vuonna 1909 sen edustajana Dublinin kaupunginvaltuustoon. Hän liittyi vuonna 1913 perustettuihin Irlannin vapaaehtoisjoukkoihin ja jäi seuraavana vuonna niiden radikaaliin vähemmistöön, joka kieltäytyi liittymästä Britannian armeijaan. Cosgrave osallistui vuoden 1916 epäonnistuneeseen pääsiäiskapinaan. Kapinan jälkeen hänet vangittiin ja tuomittiin kuolemaan, mutta tuomio lievennettiin elinikäiseksi vankeudeksi. Hän vapautui kesäkuussa 1917 yleisellä armahduksella. Vielä samana vuonna hänet valittiin täytevaalissa Ison-Britannian parlamentiin Kilkennyn edustajana. Hänet valittiin uudelleen seuraavana vuonna Sinn Féinin saadessa murskavoiton, mutta puolueensa muiden edustajien tavoin hän ei ottanut parlamenttipaikkaansa vastan vaan liittyi Dubliniin perustettuun Irlannin kansalliskokoukseen eli Dáil Éireanniin. Irlannin tasavaltalaishallituksessa Cosgrave toimi kunnallishallinnosta vastanneena ministerinä. Irlannin itsenäisyyssodan aikana 1919–1921 hänen tehtävänään oli taivutella Irlannin paikallishallintoelimet tukemaan tasavaltaa ja kieltäytymään yhteistyöstä brittiviranomaisten kanssa.


title: W. T. Cosgrave

text: Cosgrave tuki joulukuussa 1921 solmittua kiisteltyä Ison-Britannian ja Irlannin sopimusta ja 1922 hänestä tuli Michael Collinsin johtaman väliaikaisen hallituksen kuntaministeri sekä myöhemmin valtiovarainministeri. Kun Collins sisällissodan puhjettua siirtyi heinäkuussa 1922 johtamaan armeijaa, Cosgrave tuli 25. elokuuta hänen tilalleen väliaikaisen hallituksen johtoon. Kahta viikkoa myöhemmin hänet valittiin myös Dáil Éireannin puheenjohtajaksi äkisti kuolleen Arthur Griffithin tilalle. Kun Irlannin vapaavaltion perustanut sopimus astui voimaan 6. joulukuuta 1922, Cosgravesta tuli toimeenpanvan neuvoston puheenjohtaja eli pääministeri. Huhtikuussa 1923 hänet valittiin myös vastaperustetun Cumann na nGaedheal -puolueen johtajaksi. Hän onnistui luomaan sisällissodan jälkeiseen Irlantiin vakaan ja demokraattisen hallinnon, ja 1923 Irlanti liittyi Kansainliittoon. Veroja nostanut Cosgraven hallitus ei tosin ollut kovin suosittu kansan parissa, mutta varteenotettava oppositio puuttui, sillä Eamon de Valeran johtaman Sinn Féinin edustajat boikotoivat parlamenttia.


title: W. T. Cosgrave

text: Heinäkuussa 1927 varapääministeri Kevin O’Higginsin salamurha synnytti poliittisen kriisin, jonka aikana hallitus säädätti perustuslainvastaisiksi tulkittuja järjestöjä vastaan suunnatun lain yleisestä turvallisuudesta. Lain mukaan parlamenttivaaliehdokkaiden oli sitouduttava ottamaan paikkansa vastaan ja vannomaan uskollisuudenvala. Tämän jälkeen de Valeran uusi puolue Fianna Fáil ilmoitti osallistuvansa jatkossa parlamenttityöhön, mikä muutti poliittisia voimasuhteita melkoisesti. Cosgrave pyysi hajottamaan parlamentin. Syyskuun 1927 vaaleissa Cumann na nGaedheal säilyi suurimpana puolueena, mutta ei saanut enää enemmistöä. Cosgrave jatkoi silti pääministerinä, kunnes de Valera sai suuren voiton vuoden 1932 vaaleissa. Syyskuussa 1933 Cosgravesta tuli uuden Fine Gael -puolueen johtaja, joka muodostui Cumann na nGaedhealin yhdistyessä kahden pienemmän puolueen kanssa. Hän johti Irlannin johtavaksi oppositiopuolueeksi muodostunutta Fine Gaelia vuoteen 1944 asti, jolloin vetäytyi eläkkeelle.


title: Luettelo Suomen kuntien nimenmuutoksista

text: Tämä artikkeli on luettelo Suomen kuntien nimenmuutoksista. Ensimmäisessä luettelossa on suomenkielisten ja toisessa ruotsinkielisten nimien muutokset. Vanhimmat luettelon nimet ovat kuntien sijaan voineet olla myös rukoushuonekuntien tai kappeliseurakuntien nimiä ajalta, jolloin nykymuotoisia kuntia ei vielä ollut perustettu Suomeen.


title: Siinä näkijä missä tekijä

text: Siinä näkijä missä tekijä on Hannu Salaman vuonna 1972 ilmestynyt romaani, joka kuvaa jatkosodan aikaisen vastarintaliikkeen toimintaa Tampereen Pispalan kaupunginosassa. Kirjaa pidetään vuonna 1964 julkaistun "Juhannustanssien" tavoin Salaman toisena pääteoksena sekä Väinö Linnan "Täällä Pohjantähden alla" -trilogian ohella yhtenä merkittävimmistä suomalaisen poliittisen työväenkirjallisuuden klassikoista. "Siinä näkijä missä tekijä" sai Pohjoismaiden neuvoston kirjallisuuspalkinnon vuonna 1975.


title: Siinä näkijä missä tekijä

text: Kirjassa on useita kertojia, joista tärkeimmät ovat kirjailija Harri Salmisen vanhemmat. Romaanissa lapsena kuvattava Harri Salminen on Salaman alter ego. Hänen vanhempansa ovat kommunisteja, jotka osallistuvat maanalaisen sotaa vastustavan liikkeen toimintaan.


title: Siinä näkijä missä tekijä

text: Kirjan luvut on kirjoitettu eri henkilöhahmojen näkökulmasta eivätkä ne etene tapahtumien mukaisessa aikajärjestyksessä. Luvut on ryhmitelty neljäksi pääluvuksi ilman otsikoita. Päähenkilöt ovat Tampereella asuva sähköasentaja Santtu Salminen ja hänen vaimonsa Maija, jotka toimivat jatkosodan aikana kommunistien salaisessa vastarintaryhmässä. Muita keskeisiä henkilöitä ovat vastarintaryhmän alkuperäinen johtaja Jaska Lonkanen, veljekset Reino (Reska) ja Taisto Tammelund sekä heidän äitinsä Selma, desantti Aulis Ahteinen, miesten yhteinen rakastettu Pirkko Mäkinen, ryhmän muut jäsenet Nurmi ("Nurmen poika"), Toivola ja Kokko, Maijan sukulaiset sekä Santun ja Maijan lapsi Harri, joka kohoaa keskeiseksi henkilöksi viimeisessä pääluvussa.


title: Siinä näkijä missä tekijä

text: Tarinassa vastarintaryhmän toiminta on aluksi vaatimatonta ja päähuolena on Santulle ja Maijalle annetun kirjoituskoneen piilottelu. Useimmat ryhmän miehistä työskentelevät Suomen Pankin Tampereen konttorin rakennustyömaalla, jossa Santtu on nokkamiehenä. Osa ryhmästä ryhtyy kuitenkin tekemään uhkarohkeita sabotaasi-iskuja Neuvostoliitosta tulleen desantti Ahteisen johdolla, minkä jälkeen viranomaiset aloittavat tehokkaan jahdin vastarintamiehiä kohtaan. Tärkein sabotaasi-isku voimalinjaa vastaan epäonnistuu ja lähes kaikki ryhmän jäsenet jäävät kiinni. Ahteinen, Nurmen poika sekä Ahteisen ryhmään varsinaisesti kuulumaton Taisto Tammelund kuolevat ”ohranan” käsissä. Muut vapautuvat sodan loppuun mennessä. Vielä vuosia jälkeenpäin varsinkin Santtua vaivaa kysymys siitä, kuka oli ryhmän kavaltanut petturi. Totuus tai ainakin osa siitä paljastuu vähitellen, ja syyksi vastoinkäymisiin paljastuvat ryhmän jäsenten inhimilliset heikkoudet. Kirjan viimeinen pääluku kuvaa Harrin varttumista vanhempiensa eron jälkeen sodan jälkeisinä vuosina maaseudulla. Kirjan alussa on teoksen nykyhetkeen sijoittuva osuus, josta ilmenee, että aikuisena Harri on ryhtynyt kirjailijaksi ja aikoo kirjoittaa kirjan vastarintaryhmän toiminnasta.


title: Siinä näkijä missä tekijä

text: Kirjan esikuvana on Pellervo Takatalon kesällä 1941 Tampereella perustama vastarintaryhmä. Yksi teoksen henkilöhahmoista on Reino Tammelund, jonka vastarintaliikkeessä mukana ollut Sakari Selin lainasi omaksi salanimekseen vuonna 1992 kirjoittamaansa muistelmateokseen.


title: Siinä näkijä missä tekijä

text: Kirjan ilmestymisen jälkeen Salama sai osakseen paljon kritiikkiä kommunisteilta, jotka pitivät teoksen antamaa kuvaa vääristeltynä. Esimerkiksi vastarintaliikkeeseen kuuluneen Eino Laakson mukaan maanalainen toiminta olisi ollut mahdotonta yhtä julkisena, kuin mitä Salama teoksessaan kuvaa. Lisäksi hänen kirjoittamansa henkilöhahmot esittivät kommunistien mielestä heidät totuudenvastaisesti. Tämän johdosta Kalevi Seilonen julkaisi haastattelukirjan "Vastarintaryhmä", joka ilmestyi vuonna 1974. Se sisälsi vastarintaliikkeen jäsenten omia näkemyksiä sotavuosien toiminnasta.


title: Siinä näkijä missä tekijä

text: Vuonna 2012 valmistui Kari Paljakan ohjaama kaksiosainen televisioelokuva "Siinä näkijä missä tekijä". Teatterilavalla kirja on nähty muun muassa vuonna 1976 Jouko Turkan ohjaamana Helsingin kaupunginteatterissa ja vuonna 2018 Tampereen Teatterin Frenckell-näyttämöllä Juha Luukkosen ohjaamana.


title: 700 Naval Air Squadron

text: 700 Naval Air Squadron (700 NAS) on Britannian Kuninkaallisen laivaston ilmavoimien lentolaivue, joka perustettiin ensimmäisen kerran 1940 ja se on edelleen palveluksessa.


title: 700 Naval Air Squadron

text: Laivue perustettiin ensi kerran 21. tammikuuta 1940 Orkneylla RNAS Hatstonissa ("HMS Sparrowhawk"). Laivueeseen oli tarkoitus keskittää kaikki katapulttilentueet, jolloin sen oli tarkoitus toimia kaikkien taistelulaivoille ja risteilijöille sijoitettujen katapulttikoneiden varastona ja esikuntana. Kalustona oli 42 Walrus-lentovenettä, 11 Fairey Seafox -kellukekonetta ja 12 Fairey Swordfish -kellukekonetta. Yksi laivueen lentueista sijoitettiin Sullom Voeen 16. heinäkuuta 1940 kalustonaan 6-8 Walrus-lentovenettä niin sanottuna Shetland lentueena. Marraskuussa vastaava lentue muodostettiin 701 laivueesta nimellä Stornoway lentue, joka liitettiin Sullom Voessa olevan lentueeseen toukokuussa 1941.


title: 700 Naval Air Squadron

text: Laivueen risteilijä "HMS Manchesterille" sijoitettu Walrus (P5666) havaitsi 21. kesäkuuta 1940 "Scharnhorstin", mutta sitä ei tavoitettu.


title: 700 Naval Air Squadron

text: Laivueesta sijoitettiin lisäksi lentueita merentakaisille alueille. Välimeren lentue perustettiin 16. lokakuuta 1941 tukikohtanaan Dekheila, minkä vastuulla olivat kaikki Lähi-Idän alueen maihin sijoitetut Välimeren laivaston alaiset lentokoneet. Lentue sijoitettiin ilmavoimien 201 ryhmän alaisuuteen ja sen nimeksi tuli No. 700 (Levant) Squadron laivueen saavuttua Beirutiin 11. toukokuuta 1942. Siihen liitettiin pelastuslentue ja laivue nimettiin 1. lokakuuta 701 laivueeksi.


title: 700 Naval Air Squadron

text: Laivueen Walrus upotti 11. heinäkuuta 1942 Kyproksen itäpuolella yhdessä Etelä-Afrikan laivaston "SAS Protean" ja troolari "HMS Southern Maidin" kanssa Italian laivaston sukellusveneen "Ondinan". Kaikkiaan sodan aikana laivueen koneet upottivat tai vaurioittivat viittä sukellusvenettä, joista yksi oli Vichyn Ranskan laivaston "Poncelet" 7. marraskuuta 1940 Kamerunin rannikolla. Laivue lakkautettiin maaliskuussa 1944, jolloin sen henkilöstö siirrettiin 771 laivueeseen.


title: 700 Naval Air Squadron

text: Laivue perustettiin uudelleen lokakuussa 1944 koelentokouluna. Se liitettiin elokuussa 1955 laivaston tukiyksiköihin ja laivue koelensi RNAS Lee-on-Solentissa Whirlwind HAS.7 -helikoptereita. Se koelensi de Havilland Sea Vixenit "HMS Victoriousilla" ja "HMS Centaurilla" vuonna 1958 ja lokakuussa laivue perusti lentueen Yeoviltoniin koelentämään Saunders Roe P.531 -helikopterit selvitettäessä tarvetta uusille helikoptereille. Työ johti lopulta Westland Waspin kehittämiseen. Lokakuussa 1960 testattiin Fairey Gannetia ja Hawker Sea Hawkia "HMS Vengeancella". Laivue lakkautettiin heinäkuussa 1961 RNAS Yeoviltonissa.


title: 700 Naval Air Squadron

text: Joukko erillisiä koelentueita, joiden tehtävänä oli testata yksittäisiä konetyyppejä, muodostivat uuden 700 laivueen. Lentueet kuitenkin jatkoivat toimintaansa erillisinä ja ne erotettiin toisistaan lisäkirjaimella kuten 700B NAS.


title: Damourin taistelu

text: Damourin taistelu oli toisessa maailmansodassa Damourissa Libanonissa 5.–9. heinäkuuta 1941 käyty Australian ja Vichyn Ranskan joukkojen välinen taistelu, joka oli osa operaatio Exporteria.


title: Damourin taistelu

text: Damour oli vuonna 1941 Ranskan Libanonin hallintokaupunki. Se oli merkittävä rannikkokaupunki ja kaupunki sijaitsee noin kolmekymmentä kilometriä Beirutista etelään. Kolmisen kilometriä kaupungin eteläpuolella on Wadi Damour, jonka pohjalla virtaa Damour-joki. Se muodostaa luonnollisen puolustuslinjan Beirutille. Vallattuaan Wadin eteläpuoliset kukkulat, joista näki kaupunkiin, Australian 7. divisioonan komentaja kenraalimajuri Arthur Allen suunnitteli Damourissa olevien Vichyn joukkojen saartamisen.


title: Damourin taistelu

text: Yöllä 5. heinäkuuta 1941 operaatio alkoi, kun 21. prikaatin joukot ryhmittyivät kahteen paikkaan Damour-joen ylitystä varten. Varhain seuraavana aamuna australialaiset hyökkäsivät ranskalaisten asemiin joen pohjoisrannalla. 16. pataljoona () hyökkäsi yli joen El Afiqaan ja 17. pataljoona () El Boumiin. Pimeyden laskeutuessa kumpikin alue oli australialaisten hallinnassa.


title: Damourin taistelu

text: Varhain 7. heinäkuuta 3. () ja 5. pataljoona () sekä kaksi komppaniaa 14. pataljoonasta () etenivät pohjoiseen El Boumin läpi. Osasto kiersi Damourin puolustuksen itäisen sivustan. Darayassa 14. pataljoonan komppaniat kääntyivät länteen edeten Damouriin idästä. 3. ja 5. pataljoona jatkoivat edelleen pohjoiseen katkaisten Beirutiin menevän rautatien kaupungin pohjoispuolelta.


title: Damourin taistelu

text: Seuraavana päivänä australialaisjoukot pyrkivät katkaisemaan kaupunkiin vievän tien. 2. pioneeripataljoona sekä osia 6. ratsuväkirykmentistä etenivät rantatien suuntaisesti. Kello kaksi aamuyöstä 9. heinäkuuta pioneerit saavuttivat kaupungin eteläreunan. Kello neljä partio ratsuväkirykmentistä läpäisi kaupungin. Kaupunkia puolustaneet Vichyn Ranskan joukot olivat vetäytyneet läpi australialaisten saartorenkaan ja paenneet kaupungista. Austaralian joukot aloittivat välittömästi etenemisen rantatietä kohti Beirutia.


title: Damourin taistelu

text: Damourin kukistuttua Beirutin kohtalo ratkesi. Jo 8. heinäkuuta, siis ennen Damourin kukistumista, Ranskan joukkojen komentaja kenraali Henri Dentz pyysi aselepoa. Minuutin yli puolen yön 12. heinäkuuta aselepo astui voimaan ja se päätti lopulta sotatoimet alueella.


title: Oliver Twist (yhtye)

text: Oliver Twist oli suomalainen pop rock -yhtye, joka levytti yhden pitkäsoiton Polarvox-levy-yhtiölle.


title: Jezzinen taistelu

text: Jezzinen taistelu oli toisessa maailmansodassa Jezzinessä Libanonissa 14. kesäkuuta 1941 käyty Australian ja Vichyn Ranskan joukkojen välinen taistelu, joka oli osa operaatio Exporteria. Se liittyi Australian 7. divisioonan etenemiseen kohti Beirutia. Jezzine on noin puolessa välissä Libanonin Palestiinan vastaiselta rajalta Beirutiin.


title: Jezzinen taistelu

text: Cox lähetti osaston, joka muodostettiin 13. pataljoonasta vahvennettuna ratsuväellä, tykistöllä sekä pioneereilla, Merdjayounista Jezzineen. Sen tehtävänä oli vallata Rihanen eteläpuolinen ylänkö, Kafr Hounin harjanne sekä Jezzine. Saman aikaisesti Cheshire Yeomanryn komppania eteni pohjoiseen Zhaltan läpi pitkin Siidonista Jezzineen kulkevaa tietä ottaakseen yhteyden Australian 21. prikaatin joukkoihin. Jezzineen matkanneella osastolla oli lukuisia haasteita kapealla ja mutkikkaalla tiellä sekä karttojen ja opasteiden puutteen aiheuttamissa eksymisissä.


title: Jezzinen taistelu

text: Aamun valjetessa osasto saavutti Kafr Hounin, jossa yksittäinen ranskalaisosasto avasi kivääritulen. Lyhyen tulitaistelun jälkeen eteneminen jatkui kohti Jezzinea hallitsevaa vuorta, jossa tiedustelijat havaitsivat vahvat ranskalaisasemat.


title: Jezzinen taistelu

text: Prikaatin pääosan saavuttua aloitettiin hyökkäys tykistön ja kranaatinheittimistön tukemana. Ranskalaiset karkoitettiin asemistaan ja joukot etenivät edelleen Jezzineen ja joukot ryhmittyivät puolustukseen kaupungin itäpuolisille harjanteille sekä pohjoiseen ja länteen vievien teiden varteen.


title: Jezzinen taistelu

text: Taistelussa 31. pataljoonan sotamies James Gordon tuhosi yksin kiväärillä ja pistimellä Vichyn Ranskan joukkojen miehittämän konekivääripesäkkeen, mistä hänet palkittiin myöhemmin Victoriristillä. Townvillessä Queenslandissä oleva varuskunta on nimetty taistelun muistoksi Jezzine Barrackiksi.


title: Tátrai Band

text: Tátrai Band on unkarilainen rockyhtye. Se perustettiin vuonna 1987 Budapestissä.


title: Litanijoen taistelu

text: Litanijoen taistelu oli osa operaatio Exporteria toisessa maailmansodassa 9. kesäkuuta 1941. Kenraalimajuri John Lavarackin Australian 7. divisioona ylitti joen kohdaten Vichyn Ranskan joukkoja.


title: Litanijoen taistelu

text: Palestiinan pohjoisosiin kootut Australian joukot ylittivät Vichyn Ranskan hallitseman Libanonin rajan varhain 8. kesäkuuta. Vichyn Ranskan joukkoja kohdattiin ensimmäisen kerran Litanijoen eteläpuolella, mutta vastarinta oli vielä hajanaista.


title: Litanijoen taistelu

text: Australian 21. prikaati eteni pitkin rantatietä kohti Beirutia ja sen piti ylittää Litanijoki. Everstiluutnantti R. L. Pedderin No. 11 (Scottish) Commando teki maihinnousun tavoitteenaan lähellä jokisuuta olevan sillan valtaus, mutta maihinnousu viivästyi vuorokaudella kovan merenkäynnin vuoksi. Viive antoi Vichyn Ranskan joukoille aikaa sillan hävittämiseen. Kommandojen noustua maihin kolmessa eri pisteessä he kärsivät kovia tappioita muun muassa Pedder sai surmansa. Kommandojen komentajaksi tuli Geoffrey Keyes, jonka johdolla joukot saivat varmistettua ylimenon.


title: Litanijoen taistelu

text: Etenevät australialaisjoukot joutuivat Vichyn Ranskan laivaston hävittäjien "Guépardin" ja "Valmyn" tuleen. Australian kenttätykit kuitenkin saivat alukset vetäytymään kauemmas rannasta.


title: Rag’s Band

text: Rag's Band oli suomalainen kevyen musiikin yhtye, joka levytti yhden pitkäsoiton Beta-levymerkille.


title: Cornhole

text: Cornhole on pihapeli, jossa kaksi henkilöä tai joukkuetta kilpailee tarkkuudessa heittämällä (perinteisesti kuivilla maissinjyvillä täytettyjä) hernepusseja kallelleen asetetulle levylle, jonka kauemmassa päässä on reikä. Levylle jääneestä pussista saa pisteen ja reiän läpäisseestä kolme. Voittajaksi selviytyy ensimmäisenä 21 pisteeseen päässyt, mutta pisteytyksen tarkemmat säännöt vaihtelevat.


title: Cornhole

text: Cornhole on luultavasti peräisin Yhdysvaltain Keskilännestä, mahdollisesti Ohion Cincinnatista. Nykyisenlaiseen muotoonsa se lienee kehittynyt 1950-luvulla, joskaan pelin historiasta ei ole varmoja tietoja ja sen syntyyn liittyy monenlaisia, jopa 1300-luvun Baijeriin ulottuvia tarinoita. Pelin esikuvina voidaan pitää renkaan- ja hevosenkengän heittoa.


title: Cornhole

text: Suomessa peliä myydään tavaramerkillä Hole.


title: Gt Company

text: Gt Company oli suomalainen kevyen musiikin yhtye joka levytti yhden pitkäsoiton Beta-levymerkille.


title: Viljo Karvonen

text: Viljo Ilmari Karvonen (23. heinäkuuta 1906 Halsua – 28. kesäkuuta 1994 Halsua) oli suomalainen kanteleensoittaja ja pelimanni. Varsinaiselta ammatiltaan hän oli linja-autonkuljettaja ja liikennöitsijä.


title: Viljo Karvonen

text: Hän sai innostuksen kanteleensoittoon isältään, mutta joutui opettelemaan soiton alkeet muualla, koska isä ei ollut halukas opettamaan poikaansa. Pääasiallisesti hän oppi soittamaan pelimannien tapaan kuuntelemalla muiden soittoa ja sittemmin soittamalla yhdessä heidän kanssaan. Oppi-isinä hänellä olivat Eino Tulikari ja serkku Matti Karvonen. Ensimmäisen kerran hän esiintyi kymmenvuotiaana, mutta soittimena ei ollut kantele vaan kampa ja silkkipaperi.


title: Viljo Karvonen

text: Myöhemmin hän aloitti viulunsoiton ja soitti vuoden verran paikallisen kanttorin johtamassa jousiyhtyeessä. Viulunsoiton hän joutui lopettamaan satutettuaan sormensa tapaturmaisesti. Sen jälkeen hän keskittyi kanteleen soittamiseen. Hän myös rakensi kanteleita, ensimmäisen jo 14-vuotiaana. Ensimmäisen kerran hän esiintyi julkisesti 18-vuotiaana, jolloin hän säesti kahta viulupelimannia.


title: Viljo Karvonen

text: Kanteleensoitto jäi taka-alalle, kun hän aloitti linja-autonkuljettajana 1930-luvulla. Tässä ammatissa hän työskenteli lähes 40 vuotta, josta itsenäisenä liikennöitsijänä Kokkolan ja Halsuan välisellä linjalla parisenkymmentä vuotta.


title: Viljo Karvonen

text: Sodan jälkeen hän innostui taas soittamisesta ja osallistui paikallisten kansansoittokilpailujen innostamana vuonna 1955 Helsingissä pidettyyn Suomen Nuorison Liiton soittokilpailuun. Hän voitti kilpailun, ja toinen halsualainen Toivo Venetjoki tuli toiseksi. Vuonna 1958 pidetyissä kilpailussa järjestys oli päinvastainen. Tämän jälkeen he esiintyivät paljon yhdessä. Halsualla toimi 1960-luvulla suuri kanteleyhtye, jossa oli enimmillään 12 soittajaa. Karvonen, Venetjoki ja Tulikari olivat yhtyeessä mukana. Lisäksi Karvonen esiintyi paljon viulupelimanni Otto Hotakaisen kanssa.


title: Viljo Karvonen

text: Karvosen ohjelmistossa oli sekä pelimannimusiikkia että kansanlauluja ja hengellisiä kappaleita. Hän myös sävelsi itse.


title: Viljo Karvonen

text: Hänet nimitettiin mestaripelimanniksi Kaustisen kansanmusiikkijuhlilla 1971. Hän oli ensimmäinen kanteleensoittaja, joka sai tämän arvonimen.


title: Ari Hakulinen

text: Ari Usko Hakulinen (s. 1944 Varkaus) on suomalainen muusikko ja äänilevytuottaja.


title: Ari Hakulinen

text: Hakulinen on ollut mukana perustamassa levy-yhtiöitä Turun Tähtituotanto Oy (1989) ja Artie Music Oy (2001). Hän toimii Tähtituotannon toimitusjohtajana ja Artie Musicin hallituksen puheenjohtajana. Levy-yhtiöt ovat erikoistuneet vanhojen gramofonilevyjen uudelleenjulkaisuun.


title: Ari Hakulinen

text: Hakulisen instrumentteja ovat kontrabasso, bassokitara ja harmonikka. Hän opiskeli kontrabassonsoittoa Jyväskylän konservatoriossa 1962–1963 Erkki Talpon johdolla ja Sibelius-Akatemiassa 1965–1970 opettajinaan Oiva Nummelin ja Olli Kosonen . Vuonna 1969 hänet nimitettiin Turun kaupunginorkesterin kontrabasistiksi ja 1973 bassojen äänenjohtajaksi. Hakulinen toimi Mikkelin orkesterin intendenttinä 1987–1988 ja Turun Filharmonisen orkesterin vs. intendenttinä 2007. Hakulinen on myös opettanut kontrabassonsoittoa Turun konservatoriossa.


title: Ari Hakulinen

text: Hakulinen on ollut mukana monissa turkulaisissa teatterituotannoissa, viimeksi keväällä 2014 Turun kaupunginteatterissa kantaesityksensä saaneessa Carola-lauluillassa "Maailmannainen".


title: Sulfiinipyratsoni

text: Sulfiinipyratsoni (CHSNO) on pyratsolidiinidioneihin ja sulfoksideihin kuuluva orgaaninen yhdiste. Yhdistettä voidaan käyttää kihdin hoidossa virtsahapon eritystä lisäävänä lääkeaineena, mutta se ei ole käytössä Suomessa.


title: Sulfiinipyratsoni

text: Huoneenlämpötilassa sulfiinipyratsoni on valkoisia kiteitä. Yhdiste liukenee vain vähäisessä määrin veteen ja liukenee helpommin orgaanisiin liuottimiin alkoholiin, dietyylieetteriin, etyyliasetaattiin ja kloroformiin. Sulfiinipyratsoni on optisesti aktiivinen yhdiste ja sillä on d- ja l-isomeerit. Sulfiinipyratsoni on vahvasti hapan yhdiste.


title: Sulfiinipyratsoni

text: Sulfiinipyratsoni estää virtsahapon takaisinimeytymistä munuaisissa ja täten lisää virtsahapon eritystä elimistöstä. Yhdiste myös estää eräiden muiden orgaanisten happojen erittymistä. Sulfiinipyratsonin urikosuurinen vaikutus on usein käytettyä probenesidia tehokkaampi. Sulfiinipyratsoni metaboloituu eläimillä maksassa. Aineenvaihduntatuotteina muodostuu muun muassa sulfoni-, sulfidi- ja p-hydroksisulfidijohdannaisia. Eräillä näistä ja sulfiinipyratsonilla on verihiutaleiden aggregaatiota estävä vaikutus johtuen yhdisteen kyvystä inhiboida syklo-oksigenaasientsyymejä. Sulfiinipyratsonilla ei kuitenkaan ole tulehdusta tai kipua lieventäviä ominaisuuksia.


title: Sulfiinipyratsoni

text: Sulfiinipyratsonin aiheuttamia haittavaikutuksia voivat olla ruuansulatuskanavan ärsytys, huonovointisuus ja harvinaisempina allerginen ihottuma ja veriarvojen muutokset. Sulfiinipyratsoni voi voimistaa eräiden sulfonamidien kuten sulfadiatsiinin ja sulfisoksatsolin vaikutusta.


title: Sulfiinipyratsoni

text: Sulfiinipyratsonin synteesin lähtöaineina ovat hydratsobentseeni ja 2-(2-fenyylitioetyyli)malonihapon dietyyliesteri, jotka kondensoituvat muodostaen pyratsolidiinidionijohdannaisen. Tämä välituote hapetetaan vetyperoksidin avulla sulfiinipyratsoniksi.


title: De administrando imperio

text:
De administrando imperio (”Imperiumin hallitseminen”, alkuperäinen nimi oli , ”Pojalleni Romanokselle”) on Bysantin keisari Konstantinos VII:n kirjoittama historiallis-maantieteellinen teos, jossa kuvaillaan Bysantin valtakunnan eri kansoja ja naapurikansoja. Se on tehty vuosien 948 ja 952 välillä. Sen tarkoitus oli jättää Konstantinoksen seuraajalle Romanokselle hyviä neuvoja valtakunnan hallitsemiseksi.
Teos on hyvin luottamuksellinen ja oli tarkoitettu vain hallitsijoiden käyttöön eikä missään tapauksessa julkaistavaksi. Sen vuoksi se on jäänyt tuntemattomaksi hyvin pitkäksi ajaksi. Teos on säilynyt jälkipolville kolmena käsikirjoituksena, joista kahta säilytetään Pariisissa ja kolmatta Vatikaanin kirjastossa. Teos on korvaamaton tietolähde kertoen muinaisista ruseista, armenialaisista, georgialaisista, petsenegeistä, unkarilaisista (teksteissä heitä kutsutaan ”turkkilaisiksi”), kasaareista sekä monista muista kansoista. Siitä tulee esille ajatus, että kaikkien muiden ympäröivien kansojen pitäisi alistua Jumalan valitsemalle kansalle eli roomalaisille.


title: De administrando imperio

text: Konstantinos VII:n kertomat tiedot rusien maasta perustuvat ilmeisesti enimmäkseen Dnepriä pitkin kauppiaina kulkeneiden varjagien kertomuksista. Monet näistä kertomuksista ovat ainutlaatuisia. Niissä mainitaan Kiova ("Kioav" tai "Kiov" Konstantinos VII mukaan) sekä Samvatas, kuin myös nuoren ruhtinas Svjatoslavin hallitsema Novgorod. Lisäksi mukana on selostus poljudjesta. Tämä on ensimmäinen kirjallinen tietolähde, jossa mainitaan myös Smolensk. Teos on ainoa länsimainen tietolähde, jossa seikkaperäisesti kerrotaan ruseista ja heidän "serkuistaan" eli itäisistä slaaviheimoista.


title: De administrando imperio

text: Venäjän historiankirjoituksessa on käyty paljon keskustelua siitä, että Dneprin putoukset on mainittu sekä varjagien eli rusien kielellä kuin myös slaavikielellä.


title: De administrando imperio

text: Teos koostuu 53 osasta. Ensimmäiset 8 osaa sekä osa 37 on omistettu Bysantin liittolaisille ”pacinakiteille” (petsenegeille) sekä naapurikansoille: ”turkkilaiset” (unkarilaiset), rusit (osat 2,4, 9 jossa myös ensimmäisen kerran käytetään sanaa Russia: ) sekä kasaarit (osat 10, 12). Osa kirjasta kertoo myös arabeista (osat 14-22). Konstantinos kirjoitti myös Välimeren eurooppalaisista maista: Espanjasta (osat 23-24), Italiasta (osat 26-27) sekä Dalmatiasta (osat 29-36). Hän kertoo myös Kaukasiasta (osat 42-46).


title: Sulhanen joka sormella

text: Sulhanen joka sormella (myös Sulhanen joka sormelle; ) on vuonna 1941 ensi-iltansa saanut Garson Kaninin ohjaama yhdysvaltalainen komediaelokuva, jonka pääosissa ovat Ginger Rogers, George Murphy, Alan Marshal ja Burgess Meredith. Elokuvan käsikirjoituksen laati Paul Jarrico, ja sen tuotti Robert Sisk.


title: Sulhanen joka sormella

text:
Ginger Rogers näyttelee puhelinoperaattorina työskentelevää Janieta, jolla on kolme kosijaa. Kosijat ovat keskenään erilaisia: yksi on jalat maassa -tyyppi, toinen on rikas ja kolmas boheeminen ja huoleton. Janien on vaikea valita kolmesta aviomiesehdokkaasta. Janie alkaa kuvitella mielessään, millaista elämä kunkin miehen kanssa olisi.
"Sulhanen joka sormella" -elokuvan tuotanto alkoi helmikuussa 1941 ja päättyi 19. toukokuuta 1941. Elokuvan budjettina oli 806 000 dollaria, ja sen tuotti RKO Radio Pictures.


title: Sulhanen joka sormella

text: "Sulhanen joka sormella" sai Yhdysvaltain ensi-iltansa 13. kesäkuuta 1941. Suomessa elokuva sai teatteriensi-iltansa 1. lokakuuta 1944. Tuotantoyhtiönä toiminut RKO oli myös elokuvan levittäjänä. Ilmestyessään "Sulhanen joka sormella" oli hyvin suosittu lippuluukuilla; elokuva tuotti 1 628 000 dollaria, ja toi tuotantoyhtiö RKO:lle voittoa 234 000 dollarin edestä.


title: Sulhanen joka sormella

text: Paul Jarrico sai parhaan alkuperäisen käsikirjoituksen Oscar-ehdokkuuden vuonna 1942. Vuonna 1941 elokuva oli lisäksi päässyt National Board of Review’n vuoden 10 parasta elokuvaa -listalle.


title: Sulhanen joka sormella

text: "Sulhanen joka sormella" julkaistiin Yhdysvalloissa ensimmäisen kerran DVD:lle 20. huhtikuuta vuonna 2009.


title: Sulhanen joka sormella

text: "Lux Radio Theater" lähetti 60-minuuttisen radiosovituksen elokuvasta 8. syyskuuta 1941, jolloin Ginger Rogers, Burgess Meredith, George Murphy ja Alan Marshal uusivat elokuvaroolinsa. "The Screen Guild Theater" radioi 7. joulukuuta vuonna 1950 elokuvasta 60 minuuttia kestävän radiosovituksen, jossa Rogers ja Murphy uusivat jälleen elokuvaroolinsa.


title: Sulhanen joka sormella

text: "Sulhanen joka sormella" uudelleenfilmatisointiin vuonna 1957 nimellä "Jaettu morsian", joka jäi RKO Radio Picturesin viimeiseksi tuotannoksi.


title: Kimberly Williams (yleisurheilija)

text: Kimberly ”Kimmie” Williams (s. 3. marraskuuta 1988 Saint Thomas) on jamaikalainen kolmiloikkaaja ja pituushyppääjä.


title: Kimberly Williams (yleisurheilija)

text: Williams saavutti pronssia Sopotin MM-hallikilpailuissa 2014 silloisella ennätystuloksellaan 14,39 m. Birminghamin sisäratojen MM-kilpailuissa 2018 hän sai hopeaa ennätyksellään 14,48. Istanbulin MM-hallikilpailuissa 2012 hän oli kolmiloikassa viides. Ulkoradoilla hän on sijoittunut kolmiloikassa neljänneksi Moskovan MM-kilpailuissa 2013, viidenneksi Pekingin MM-kilpailuissa 2015, kuudenneksi Lontoon olympialaisissa 2012, seitsemänneksi Rio de Janeiron olympialaisissa 2016 ja kymmenenneksi Lontoon MM-kilpailuissa 2017. Hän voitti Kansainyhteisön kisoissa kultaa Glasgow’ssa 2014 tuloksella 14,21 m ja Gold Coastissa 2018 ennätyksellään 14,64.


title: Kimberly Williams (yleisurheilija)

text: Williamsin kolmiloikkaennätys ulkoradoilla on 14,64 m ja sisäradoilla 14,48 m sekä pituushyppyennätys sisäradoilla 655 cm ja ulkoradoilla 642 cm.


title: Sanni Paatso

text: Sanni Paatso (s. 29. elokuuta 2002) on suomalainen lapsinäyttelijä, joka tunnetaan Nelli Nuudelipään roolista vuosina 2014-2016 elokuvissa "Risto Räppääjä ja liukas Lennart", "Risto Räppääjä ja Sevillan saituri" ja "Risto Räppääjä ja yöhaukka".


title: Sanni Paatso

text: Paatso esiintyi 6-vuotiaana Veikko Aaltosen ohjaamassa televisiosarjassa "Naisia kaupungilla" vuonna 2010. Hän on näytellyt myös elokuvassa "Vares – Pahan suudelma" vuonna 2011.


title: Sanni Paatso

text: Sanni Paatson äiti Rinna Paatso ja isovanhemmat Ilari ja Liisa Paatso ovat näyttelijöitä.


title: Poljudje

text: Poljudje oli tapa kerätä veroja itäslaavilaisilta heimoilta. Se oli käytössä 800–1100-luvuilla ruseilla. Ruhtinas käytti tätä veronkeruuta alistamiinsa heimoihin.


title: Poljudje

text: Poljudjeen osallistui ruhtinas sotajoukkonsa kanssa. Sen avulla saatiin rahaa ja ruokatarvikkeita. Keruuaika oli talvella marraskuusta huhtikuuhun asti.


title: Poljudje

text: Ensimmäinen maininta poljudjesta on Nestorin kronikassa. Siitä on kerrottu myös Bysantin keisari Konstantinos VII:n teoksessa De Administrando Imperio, joka on kirjoitettu 950-luvulla.


title: Poljudje

text: Talvi on ruseilla ankara. Marraskuun koittaessa ruhtinas lähtee kaikkien rusien kanssa poljudjen keruuseen ympäröiville alueille ja nimenomaan verot kerätään slaavilaisilta alueilta drevljaaneilta, dregovitšeiltä, krivitšeiltä, severjaaneilta sekä muilta slaaveilta, jotka maksavat veroja ruseille. He asuvat ja syövät heidän luonaan koko talven huhtikuuhun asti, jolloin Dneprin jäät alkavat sulamaan ja palaavat takaisin Kiovaan. Siellä he varustavat laivansa ja lähtevät Bysanttiin.


title: Poljudje

text: Tiedossa on myös soturijoukon määrä, joka osallistui veronkeruuseen:


title: Poljudje

text: Heitä lähtee aina 100–200 rusia slaavien luokse, missä he pakolla ottavat heiltä kaiken tarvitsemansa siksi ajaksi, kun viipyvät heidän luonaan.


title: Poljudje

text: Poljudjen kaltainen ilmiö liittyi rusien vallan laajenemiseen itäslaavilaisten heimojen alueille. Tässä käytettiin myös vieraanvaraisuussääntöä, jonka mukaan isännän pitää ruokkia vieraita niin kauan kuin he viipyvät hänen luonaan. Poljudjea vastaava tapa oli muinaisnorjalainen (veizla) eli "juhla" tai "tarjoilu", joka myöhemmin muuttui feodaaliseksi velvollisuudeksi. On mahdollista, että tämä tapa on nimenomaan varjagien mukanaan tuoma tapa Skandinaviasta.


title: Poljudje

text: Vuonna 945 Kiovan suuriruhtinas Igorin kuoleman syynä oli veronkeräysmatka drevlaanien maille, jossa hän yritti periä heiltä vielä toisen kerran veroja samalla matkalla, jolloin he nousivat kapinaan ja surmasivat Igorin ja hänen soturinsa. Drevljaanien kapinan jälkeen Kiovan suuriruhtinatar Olga teki verouudistuksen, jonka tärkeimpänä osana oli veron suuruuden määrittely. Sitä ei enää peritty heimojen kylissä, vaan erityisissä keräyspisteissä (pogosteissa). Tämän seurauksena verot keskittyivät ruhtinaan uskotuille miehille isompiin kaupunkeihin, joista ne lähetettiin Kiovaan. Näin 2/3 Novgorodissa kerätyistä veroista toimitettiin Kiovaan vuonna 1014 Vladimir Suuren aikana sekä hänen poikansa ja Novgorodin ruhtinaan Jaroslavin aikana.


title: Poljudje

text: Poljudjesta kertovat myös itäiset tietolähteet:


title: Poljudje

text: Keisari kiertää heidän luonaan vuosittain. Ja jos jollain on tytär, niin keisari ottaa häneltä yhden puvun vuodessa. Jos on poika, niin myös häneltä otetaan yksi puku vuodessa. Jos ei ole poikaa eikä tytärtä, niin sitten annetaan yksi vaimon tai orjattaren puku vuosittain.


title: Poljudje

text: Veronkeruu tavaroina alistuneilta heimoilta väheni ruhtinas Svjatoslavin kukistettua vuonna 966 vjatitsit ja lopulta Vladimir Suuren aikana vuonna 982, jota välillisesti on tukemassa itämaisten kolikkorahakätköjen löytyminen Oka-joen vesistön varrelta.


title: Poljudje

text: Eräs viimeisiä mainintoja poljudjesta on vuodelta 1190 Vladimir–Suzdalin ruhtinaskunnasta Vsevolod III ajalta. Tämän esimerkin perusteella on laskettu, että poljudjen keskimääräinen keruunopeus oli 7–8 km vuorokaudessa.


title: Poljudje

text: Venäjän kaukaisilla seuduilla poljudje oli käytössä hyvin pitkään (Tšuktšien niemimaalla ja Alaskassa jopa 1800-luvulla).


title: Poljudje

text: Myös skandinaaviset lähteet (Haraldin saaga) käyttävät slaavilaisperäistä sanaa ("poluta, polutaswarf").


title: Poljudje

text: Poljudje oli laajasti käytössä myös esihistoriallisissa järjestelmissä eri puolilla Euraasiaa ja Afrikkaa (heimoyhteisöt).


title: Ole Lund Kirkegaard

text: Ole Lund Kirkegaard (29. heinäkuuta 1940 Århus, Tanska – 24. maaliskuuta 1979) oli tanskalainen lasten- ja nuortenkirjailija. Hän kirjoitti etupäässä aikuisen ja lapsen vuorovaikutuksesta. Hänen tarinoidensa päähenkilö on usein tyypiltään antisankari.


title: Ole Lund Kirkegaard

text: Kirkegaard sai vuonna 1969 Tanskan kulttuuriministeriön lastenkirjapalkinnon. Hänen teoksistaan on suomennettu "Kumi-Tarzan" (1976), jonka pohjalta tehty samanniminen elokuva (1981) valittiin vuonna 2006 Tanskan kulttuurikaanoniin. Muita hänen kirjoihinsa perustuvia Suomessa nähtyjä elokuvia ovat "Virgil ja sammakonsyöjä" (1980), "Otto on sarvikuono" (1983) ja "Lentävä matto" (1985).


title: Ole Lund Kirkegaard

text: Kirkegaard kuoli 38-vuotiaana palelluttuaan lumihankeen matkalla kotiin kylmänä talvi-iltana 1979.


title: Italian hyökkäys Egyptiin

text: Italian hyökkäys Egyptiin oli Italian hyökkäys Egyptissä olevia brittiläisiä sekä Kansainliiton ja Vapaan Ranskan joukkoja vastaan läntisen aavikon taisteluiden alussa toisessa maailmansodassa. Alun perin hyökkäyksen tavoitteena oli Suezin kanavan alueen haltuunotto, minkä saavuttamiseksi Libyassa olevian joukkojen tuli edetä Egyptin pohjoisosien halki kanaalille. Lukuisten viivästysten jälkeen tavoitetta lievennettiin ja lopulta tavoitteena oli vain eteneminen Egyptiin ja tuhota kaikki etenemistä häiritsevät tekijät.


title: Italian hyökkäys Egyptiin

text: Reilun sadan kilometrin etenemisen aikana italialaiset kohtasivat ainoastaan tiedustelujoukkoja eivätkä kohdanneet brittien pääjoukkoja lainkaan. Tiedustelujoukot koostuivat brittiläisen 7. panssaridivisioonan vahvennetusta prikaatista ja pääjoukot oli ryhmitetty Mersa Matruhiin noin 130 kilometriä italialaisjoukkojen kärjestä itään. Pääjoukkoihin kuuluivat loput 7. panssaridivisioonasta sekä Intian 4. jalkaväkidivisioona. Italian joukot pysähtyi 16. syyskuuta huoltovaikeuksien vuoksi ja se ryhmittyi puolustukseen Sidi Barranin ympäristöön.


title: Italian hyökkäys Egyptiin

text: Italia julisti 10. kesäkuuta 1940 sodan Ranskalle ja Yhdistynelle kuningaskunnalle sekä samalla liitti itsensä sotaan Saksan rinnalle. Egyptin parlamentti katkaisi suhteensa Italiaan 13. kesäkuuta, mutta se ilmoitti samalla olevansa edelleen puolueeton ellei maahan hyökättäisi. Syyskuussa 1939 Egyptin hallitus oli toiminut samoin Saksan kanssa. Vaikka maa pysyi puolueettomana, sillä oli Yhdistyneen kuningaskunnan kanssa voimassa oleva sopimus, jonka mukaan Yhdistynyt kuningaskunta sai pitää Egyptissä joukkoja, mikäli Suezin aluetta uhataan.


title: Italian hyökkäys Egyptiin

text: Italialla oli sodan julistaessaan Libyassa kaksi armeijaa: yhdeksän divisioonainen 5. armeija ja viisi divisioonainen 10. armeija. Tripolitaniaan sijoitettu 5. armeija suojasi Tunisian vastaista rajaa mahdollisen Ranskan hyökkäyksen varalta ja 10. armeija Kyrenaikassa torjumassa brittien aiheuttamaa uhkaa Egyptin vastaisella rajalla. Ranskan antauduttua Tunisian aiheuttama uhka poistui, mikä mahdollisti joukkojen keskittämisen Kyrenaikaan. Hyökkäyksen alkaessa 10. armeijaan kuului jo kymmenen divisioonaa ja 5. armeijaan ainoastaan neljä. Kyrenaikaan koottujen joukkojen miesmäärä oli merkittävä, mutta niiltä puuttui runsaasti erilaista kuljetuskalustoa, upseerien koulutustaso oli heikohko ja tukevia aselajeja puuttui. Tykistön ja panssarijoukkojen moraali oli joukkojen parasta, mutta tykit olivat vanhoja ja ammusvalikoima heikosti taisteluun soveltuvaa. Libyassa olevien panssarijoukkojen pääkalustona oli satoja keveitä L3 vaunuja, joiden aseistuksena oli konekivääri. Panssarijoukoilla oli ainoastaan 70 keskiraskasta M11 panssarivaunua.


title: Italian hyökkäys Egyptiin

text: Brittiläisen 6. jalkaväkidivisioonan esikunnasta muodostettiin 17. kesäkuuta läntisen aavikon joukkojen esikunta ja joukkojen komentajaksi määrättiin Richard O’Connor. Joukkoihin liitettiin kaikki Kyrenaikan vastaisella rajalla olevat joukot eli yhteensä noin 10 000 sotilasta, joiden tukena oli lentokoneita, panssarivaunuja ja tykistöä. Brittijoukot aloittivat aktiivisen tiedustelun ja italialaisjoukkojen häirinnän. 11. husaarirykmentti valtasi Fort Capuzzon ja ottivat Bardian itäpuolella sotavangiksi pioneerikomentajan kenraali Lastuccin.


title: Italian hyökkäys Egyptiin

text: Italialaisjoukkojen komentaja Italo Balbo sai surmansa 28. kesäkuuta Tobrukissa ilmatorjunnan ampuessa alas laskussa olleen koneen. Häntä seurasi Rodolfo Graziani, joka sai määräyksen käynnistää hyökkäyksen 8. elokuuta. Graziani ilmoitti Mussolinille, ettei 10. armeija ole kykenevä aloittamaan hyökkäystä aikataulun mukaisesti. Mussolini kuitenkin määräsi hyökkäyksen aloitettavaksi.


title: Italian hyökkäys Egyptiin

text: Italian julistettua sodan aloitti kumpikin osapuoli 11. kesäkuuta tiedusteluhyökkäykset toisen hallitsemalle alueelle. Mussolini antoi 10. elokuuta Grazianille käskyn hyökkäyksestä. Graziani määräsi 10. armeijan komentajan Bertin olemaan valmiina etenemään 27. elokuuta. Badoglio oli luvannut lisää kuljetuskalustoa ja huoltotäydennyksiä joukoille, mutta niitä ei oltu toimitettu. Graziani määräsi 8. syyskuuta hyökkäyksen aloitettavaksi seuraavana päivänä, sen jälkeen kuin Mussolini oli uhannut erottaa hänet.


title: Italian hyökkäys Egyptiin

text: Hyökkäysjoukkoihin kuului viisi jalkaväkidivisioonaa sekä Malettin ryhmä. Suunnitelmaa jouduttiin muuttamaan kuljetuskalustopuutteen vuoksi. Oikean sivustan marssi läpi aavikon peruutettiin ja Libyan 1. ja 2. divisioona siirrettiin lähemmäs rannikkoa, jossa ne olisivat Italian XXIII armeijakunnan joukkojen kärkenä. Malettin ryhmä valvoisi sivustan. Berti voisi käyttää etenemisen aikana tykistöään ja panssarikalustoaan jalkaväen sivustojen varmistamiseen.


title: Italian hyökkäys Egyptiin

text: Italian ilmavoimien lentokoneet aloittivat varsinaiset sotatoimet 9. syyskuuta. Fiat CR.42 hävittäjät ja Gloster Gladiatorit ottivat yhteen Libyan ja Egyptin välisen raja-alueen taivaalla. Kummankin osapuolen pommikoneet pommittivat vastustajan asemia. Britit pommittivat Tobrukia ja italialaiset pommittivat pääasiassa etenemisreitin kohteita.


title: Italian hyökkäys Egyptiin

text: Italialaisjoukkojen eteneminen oli työlästä. Yksi divisioona eksyi ja ajoneuvojen moottorit ylikuumenivat. Alakynnessä olevat britit vetäytyivät miinoittaen italialaisten etenemistiet.


title: Italian hyökkäys Egyptiin

text: 1. mustapaitadivisioona valtasi 13. syyskuuta takaisin Fort Capuzzon, minkä jälkeen italialaisjoukot ylittivät Egyptin rajan. Joukot läpäisivät Halfajansolan kärsien ainoastaan vähäisiä tappioita miinoista, jotka oli jätetty hidastamaan italialaisten etenemistä. Sidi Barrani vallattiin 16. syyskuuta ja eteneminen jatkui Maktilaan, jonne se pysähtyi.


title: Italian hyökkäys Egyptiin

text:
Graziani määräsi joukkonsa kaivautumaan Sidi Barranin tasalle ja aavikolle luotiin yhdeksän linnoitettua leiriä: Maktilaan, Tummariin
kaksi, Nibeiwaan ja Sofafiin neljä. Selustavarmistukseksi sijoitettiin divisioonat Buq Buqiin, Sidi Omariin ja Halfayan solaan.


title: Italian hyökkäys Egyptiin

text: Italialaisjoukot eivät saavuttaneet brittien puolustuslinjaa Mersa Matruhissa ja se ei päässyt tavoitteeseensa Suezin kanavalle. Italia hyökkäsi kaksi päivää myöhemmin Kreikkaan, mikä siirsi Italian johdon kiinnostuksen pois Pohjois-Afrikasta. Grazianin piti jatkaa etenemistä joulukuun puolenvälin jälkeen.


title: Stepan Sarpaneva

text: Stepan Sarpaneva (s. helmikuu 1970 Turku) on suomalainen kelloseppä. Hän suoritti kellosepän tutkinnon vuonna 1992 Kelloseppäkoulussa ja tämän jälkeen hän lähti opiskelemaan Sveitsin Watchmakers of Switzerland training and Education Program -kouluun (WOSTEP).


title: Stepan Sarpaneva

text: Sveitsissä vuodesta 1994 alkaen hän työskenteli usealle kellomerkille, muun muassa Piaget’lle, Parmigianille, Vianney Halterille ja Christophe Claret’lle. Hän palasi vuonna 2003 takaisin Suomeen ja perusti Sarpaneva Watches -nimisen yrityksen Helsingin Kaapelitehtaalle, jossa hän valmistaa käsityönä rannekelloja.


title: Stepan Sarpaneva

text: Stepan Sarpanevan isä oli korutaiteilija Pentti Sarpaneva ja hänen setänsä oli muotoilija Timo Sarpaneva.


title: Denise

text: Denise on ranskalainen naisen etunimi, muunnos kreikkalaisperäisestä nimestä Dionysia, joka merkitsee Dionysos-jumalalle pyhitettyä. Nimen miespuolisia vastineita ovat Denis ja Dennis. Kristittyjen keskuudessa nimen ovat sen ilmeisen pakanallisesta alkuperästä huolimatta tehneet suosituksi useat sen nimiset varhaiskristilliset marttyyrit.


title: Denise

text: Suomessa nimi Denise on Väestörekisterikeskuksen tietojen mukaan annettu tammikuun 2017 loppuun mennessä noin 500 henkilölle.


title: Denise

text: Denisen nimipäivä on suomenruotsalaisen kalenterin mukaan 8. marraskuuta. Nimi on ollut kalenterissa vuodesta 2005 lähtien., mutta ennen vuotta 2015 nimipäivä oli 5. toukokuuta.


title: Melinda

text: Melinda on naisen etunimi. Nimi on peräisin 1700-luvun paimenrunoudesta ja on yhdistetty latinan sanoista "mel", joka tarkoittaa hunajaa, sekä "lind", joka tarkoittaa "lempeää", mutta myös "taistelijatarta".


title: Melinda

text: Suomessa nimi Melinda on Väestörekisterikeskuksen tietojen mukaan annettu vuoden 1960 alusta huhtikuun 2017 loppuun mennessä 873 henkilölle. Ennen vuotta 1960 syntyneitä Melinda-nimisiä henkilöitä on alle 20. Vuodesta 2015 lähtien Melindan nimipäivä on suomenruotsalaisen kalenterin mukaan 5. toukokuuta.


title: Drevljaanit

text:
Drevljaanit () olivat 500–1100-luvuilla jaa. Polesiassa ja Dneprin yläjuoksun oikeapuoleisella maa-alueella Pripetin valuma-alueen eteläosissa, Pripetin sivuhaara Horunin ja sen sivujoki Slutšin ja (nykyään Kiovan tekoaltaaseen laskevan) Teterivin seuduilla elänyt itäslaavilainen heimoyhteisö. Drevljaaniten pääkaupunki oli Iskorosten (Korosten). Viimeisen kerran drevljaanit mainittiin kronikassa vuonna 1136, jolloin ruhtinas Jaropolk antoi maat Kiovan kirkolle lahjaksi.
Heidän pohjoiset naapurinsa olivat dregovitšit.


title: Drevljaanit

text: Heimon nimi drevljaani tulee slaavilaisesta sanasta "древо" tai"дерево" (drevo, tai derevo), mikä tarkoitti puuta. Heimo asui yleensä tiheissä metsissä.


title: Drevljaanit

text: Drevljaanit ovat jättäneet jälkeensä erilaisia arkeologisia jälkiä kuten maatalojen pohjia, hautausmaita sekä vanhoja linnoitettuja kaupunkeja kuten Vruchiy (nykyään Ovrutš), Gorodsk, joka on muinainen asutus lähellä Malynia. Se on ilmeisesti ollut drevljaanien ruhtinas Malin asuinpaikkana. Drevljaanien pääkaupunki oli Iskorosten (nykyisen Ukrainan Korosten), jossa voi vieläkin nähdä muinaisen asutuksen jäänteitä. Iskorostenin hävittämisen jälkeen drevljaanit siirsivät pääkaupunkinsa Ovrutšiin. 900-luvun loppuun mennessä drevljaaneilla oli jo hyvin kehittynyt maa- ja käsitalous.


title: Drevljaanit

text: Drevljaanit taistelivat pitkään Kiovan Venäjään liittämistä vastaan. Useiden kronikoiden mukaan aina Kyin, Štsekin, Horivin ja Lybedin (Nestorin kronikan kuvaamat Kiovan perustajasisarukset) ajoista lähtien drevljaaneilla on ollut oma ruhtinaskunta, joka kävi jatkuvia sotia polaanien kanssa. Vuonna 883 Novgorodin prinssi Oleg Viisas alisti drevljaanit ja he rupesivat maksamaan veroja Kiovalle. Vuonna 907 drevljaanit osallistuivat Kiovan sotaretkelle Bysantin valtakuntaa vastaan.


title: Drevljaanit

text: Olegin kuoleman jälkeen vuonna 912 drevljaanit lopettivat verojen maksun ruseille. Varjagien sotapäällikkö Sveneld pakotti heidät maksamaan veroja suoraan itselleen.


title: Drevljaanit

text: Olegin seuraaja, suuriruhtinas Igor otti verojen keruun taas Kiovan haltuun.


title: Drevljaanit

text: Syksyllä 945 Igor lähti perimään veroja drevljanien heimolta, koska soturit olivat tyytymättömiä ylöspitoonsa. He kävivät perimässä verot drevljaanien heimolta. Paluumatkalla Igor ilmoitti soturijoukolleen, että jatkakaa matkaa Kiovaan ja minä käyn vielä pienen joukon kanssa lisäveroja perimässä sieltä. Drevljanit päättivät, etteivät maksa lisäveroja. He tappoivat Igorin ja soturit sekä hautasivat heidät Iskorostenin luo. Tästä kimmastuneena ruhtinatar Olga kosti drevljaneille. Hän kutsui ensin heimon vanhimmat juonen avulla kokoon ja tapatti heidät kaikki. Iskorosten poltettiin ja drevljaneille määrättiin raskaat verot.


title: Drevljaanit

text: Ensimmäisen maailmansodan aikana Korostenin kaupungin lähellä oli rintama, jolla taisteli arkkitehti P. D. Baranovski. Hän näki kartassa maininnan "Ruhtinas Igorin hauta". Hän meni sotilaiden kanssa tarkistamaan paikkaa ja löysi sieltä 3 m korkean hautakummun. Sotilaat kaivoivat kummun auki ja löysivät sieltä miekan, luurangon ja miekan jäännökset. Joku upseereista vei miekan mukanaan. Luurangon päällä oli pronssinen miekankahva, joka vietiin Moskovaan Valtion historialliseen museoon. Luuranko vietiin paikalliseen kirkkoon Korosteniin.


title: Kaisa Penny

text: Kaisa Emilia Penny (o.s. Vatanen, s. 1981 Tampere) on suomalainen poliitikko ja entinen sirkustaiteilija, joka toimii nykyään tamperelaisen Sorin Sirkuskoulun apulaisrehtorina ja Euroopan sosiaalidemokraattisen nuorisojärjestön YES:n puheenjohtajana.


title: Kaisa Penny

text: Penny lopetti trapetsitaiteilijan uransa jo parikymmenvuotiaana erilaisten vammojen takia, minkä jälkeen hän opiskeli valtio-oppia Helsingin yliopistossa ja kansainvälistä politiikkaa Southamptonin yliopistossa. Penny on toiminut muun muassa Sosialidemokraattisten Opiskelijoiden pääsihteerinä sekä oikeusministeri Leena Luhtasen avustajana vuosina 2006–2007 ja SDP:n puheenjohtajan Jutta Urpilaisen eduskunta-avustajana 2009–2010. Euroopan nuorten sosialistien YES:n puheenjohtajaksi hänet valittiin ensimmäistä kertaa huhtikuussa 2011, sekä uudelleen toiselle kaksivuotiskaudelle maaliskuussa 2013. Sorin Sirkuksen apulaisrehtorina Penny on työskennellyt vuodesta 2013 lähtien. Hän oli SDP:n ehdokkaana vuoden 2014 europarlamenttivaaleissa.


title: Miranda (nimi)

text: Miranda on naisen etunimi. Nimi on peräisin William Shakespearen vuonna 1611 kirjoittamasta näytelmästä Myrsky. Latinassa ja italiassa "mirandus", feminiinimuodossa "miranda", merkitsee "ihailtavaa", "ihmettelemisen arvoista". Nimi tuli Englannissa käyttöön jo 1600-luvulla, myöhemmin siirtolaisuuden myötä myös Amerikassa, mutta on yleistynyt vasta 1900-luvulla.


title: Miranda (nimi)

text: Suomessa nimi Miranda on Väestörekisterikeskuksen tietojen mukaan annettu vuoden 2015 maaliskuun alkuun mennessä 1301 naispuoliselle henkilölle. Nimi on Suomessa suosittu varsinkin romanien keskuudessa. Vuodesta 2015 lähtien Mirandan nimipäivä on suomenruotsalaisen kalenterin mukaan 5. toukokuuta.Tunnettuja henkilöitä, joilla Miranda on sukunimenä, on lueteltu sivulla Miranda.


title: Adinatsolaami

text: Adinatsolaami (tuotemerkki Deracyn) on bentsodiatsepiinijohdannainen lääkeaine, jolla on ahdistusta ja lihasjännitystä poistava, sedatiivinen ja antidepressiivinen vaikutus.


title: Adinatsolaami

text: Adinatsolaamin kehitti tohtori Jackson B. Hester, joka etsi alpratsolaamille vastinetta, jolla olisi vielä suurempi antidepressiivinen vaikutus. Hester oli myös aiemmin kehittänyt alpratsolaamin.


title: Beverly Hills kyttä 4

text: Beverly Hills kyttä 4 () on tuleva yhdysvaltalainen toimintakomediaelokuva ja neljäs osa "Beverly Hills kyttä" -elokuvasarjassa.


title: Beverly Hills kyttä 4

text: Alun perin Brett Ratneri oli tarkoitus ohjata elokuva, mutta kesällä 2016 Paramount Pictures ilmoitti kiinnittäneensä elokuvalle kaksi uutta ohjaajaa, belgialaiset Adil El Arbin ja Bilall Fallahin. "Beverly Hills kyttä 4":stä tulee heidän ensimmäinen Yhdysvalloissa tuottama elokuvansa.


title: Beverly Hills kyttä 4

text: Pääosaan palaa aiempien elokuvien tapaan Eddie Murphy, joka on myös yksi elokuvan tuottajista.


title: Beverly Hills kyttä 4

text: Elokuvan julkaisuajankohdaksi ilmoitettiin 25. maaliskuuta 2016, mutta keväällä 2015 ensi-illan ilmoitettiin siirtyvän. Tällä hetkellä julkaisuajankohtaa ei ole tiedossa, mutta elokuvan tuotanto pyritään aloittamaan vuoden 2016 aikana.


title: Play (radiokanava)

text:
Play Radio oli suomalainen radiokanava, jonka omisti Bauer Media Groupin tytäryhtiö Bauer Media Oy. Play soittaa 9-15-vuotiaille suunnattua uusinta hittimusiikkia.
Play aloitti lähetykset 19. toukokuuta 2014.
Toimilupa haettiin alun perin lastenradiolle.
Kanavan saaman toimiluvan mukaan ohjelmiston tulee koostua lasten ja perheiden puheenaiheista sekä koko perhettä kiinnostavasta ohjelmasta ja tähän liittyvästä musiikkisisällöstä.


title: Play (radiokanava)

text: Syyskuussa 2017 Viestintäviraston tekemän päätöksen myötä Play Radio tulee siirtymään Tampereella taajuudelta 88,7 MHz taajuudelle 95,7 MHz, kun Play Radio ja Radio City Tampere vaihtavat taajuuksia. Samalla Viestintävirasto on poistanut kanavan kohderyhmää koskevat sisältörajoitukset. Play Radion taajuuksilla aloitti marraskuun 2017 alussa Radio 957.


title: Play (radiokanava)

text: Play Radio aloitti lähetykset 19. toukokuuta 2014 Pirkanmaalla ja on kuunneltavissa verkossa sekä seuraavilla taajuuksilla:


title: NHL 15

text: NHL 15 on EA Canadan kehittämä ja EA Sportsin julkaisema jääkiekkoaiheinen urheilupeli. Peli julkaistiin syksyllä 2014. Peli on ensimmäinen NHL-pelisarjan peli, joka julkaistaan kahdeksannen sukupolven konsoleille. Pelissä selostajina toimii NBC:n Mike Emrick ja Eddie Olczyk. Lisäksi kaukalon reunalla puhuu TSN:n Ray Ferraro. Pelin kansikuvaan valittiin Boston Bruinsin Patrice Bergeron, pelin Sveitsissä myytävässä versiossa kannessa on Nino Niederreiter. Demo julkaistiin 26. elokuuta 2014.


title: NHL 15

text: Peli sisältää ensimmäistä kertaa Vaasan Sportin. Pelissä ei ole Jokereita mukana, sillä KHL-sarja ei kuulu peliin.


title: NHL 15

text: Ensimmäistä kertaa pelissä on neljä tuomaria jäällä, areenoista on tehty realistisempia ja peli sisältää NBC-kanavan grafiikoita. Suurimmat uudistukset tulevat vain kahdeksannen sukupolven konsoleille, mukaan lukien 60 kuvan kuvataajuus. Pelin yleisöllä on neljä kertaa enemmän animaatioita kuin ennen. Uuden sukupolven konsolit eivät sisällä aiemmista versioista tuttuja EASHL, GM Connected, Live the Life, eikä NHL 94 -pelimuotoja. Myös uuden sukupolven konsoleista on jätetty pois: kauden pelaaminen, Winter Classic ja joukkueiden luominen. Verkkojoukkuepeli (online team play) lisättiin myöhemmin ilmaisena päivityksenä.


title: Yolo

text: Yolo tai YOLO on lyhenne, joka tarkoittaa You only live once. (suom. "elät vain kerran"). Lyhenne on erityisesti suosiossa nuorten keskuudessa. Kanadalainen räppäri Drake käyttää lyhennettä useasti kappaleessaan "The Motto".


title: Steven Yeun

text: Steven Yeun on (21. joulukuuta 1983 Soul, Etelä-Korea) amerikankorealainen näyttelijä. Hänet tunnetaan muun muassa Glenn Rheen roolista televisiosarjassa "The Walking Dead", jossa hän oli mukana ensimmäisen kauden - toisesta jaksosta seitsemännen kauden - ensimmäiseen jaksoon asti. Tämän lisäksi Yeun on näytellyt muutamissa independent-elokuvissa ja lyhytelokuvissa. Hän on myös ääninäytellyt animaatiosarjassa "The Legend of Korra" Wania, ensimmäistä Avataria. Hän myös esiintyi J.Y Parkin "Fire" musiikkivideolla yhdessä Conan O'Brienin kanssa.


title: Bo Lönnqvist

text: Bo Hjalmar Lönnqvist (s. 29. syyskuuta 1941 Espoo) on suomenruotsalainen kansatieteilijä, joka hoiti etnologian professuuria Jyväskylän yliopistossa vuosina 1995–2004.


title: Bo Lönnqvist

text: Bo Lönnqvist tuli ylioppilaaksi Kulosaaren ruotsinkielisestä yhteiskoulusta vuonna 1960 ja suoritti Helsingin yliopistossa tohtorintutkinnon vuonna 1973. Väitöskirja "Dräkt och mode i ett landsbygdssamhälle 1870–1920" käsitteli kansanpukuja. Lönnqvist on tehnyt pitkän akateemisen uran Helsingin yliopiston dosenttina ja Suomen Akatemian tutkijana sekä vierailevana professorina Oslossa ja Münsterissä sekä vakinaisena professorina Jyväskylässä. Lönnqvist on hoitanut lukuisia luottamustehtäviä muun muassa Valtakunnallisen kansallispukuraadin puheenjohtajana (1978–1985). Hänelle on myönnetty muun muassa Vuoden tiedekirja -palkinto vuonna 1993 ja Tollanderin palkinto vuonna 2014.


title: Ison-Britannian ja Irlannin sopimus

text: Ison-Britannian ja Irlannin sopimus () oli Ison-Britannian hallituksen ja Irlannin tasavaltalaisjohdon välillä neuvoteltu sopimus, joka allekirjoitettiin 6. joulukuuta 1921 ja astui voimaan vuotta myöhemmin. Sopimus päätti Irlannin itsenäisyyssodan ja sen nojalla perustettiin Irlannin vapaavaltio, josta tuli brittiläinen dominio. Sopimuksella vahvistettiin Irlannin kahtiajako ja Pohjois-Irlannin jääminen osaksi Britannian valtiota. Irlannissa tasavaltalaisten radikaali siipi ei hyväksynyt sopimusta ja se johti vuonna 1922 käytyyn Irlannin sisällissotaan, jonka sopimuksen vastustajat kuitenkin hävisivät. Sopimus muodosti pohjan vuosina 1922–1937 voimassa olleelle Irlannin perustuslaille.


title: Ison-Britannian ja Irlannin sopimus

text: Joulukuun 1918 parlamenttivaaleissa radikaali Sinn Féin -puolue oli saanut enemmistön Irlannille kuuluneista paikoista parlamentin alahuoneessa. Puolueen edustajat eivät ottaneet paikkojaan vastaan, vaan perustivat tammikuussa 1919 Dubliniin oman kansalliskokouksen eli Dáil Éireannin, joka antoi itsenäisyysjulistuksen ja ryhtyi johtamaan Irlannin tasavallan hallitusta. Tasavallan joukoiksi syntyi Irlannin tasavaltalaisarmeija (IRA), joka kävi seuraavat kaksi vuotta sissisotaa brittiviranomaisia vastaan Irlannissa. Ratkaistakseen Irlannin ongelman David Lloyd Georgen hallitus sääti joulukuussa 1920 Government of Ireland Act -lain, jolla Irlanti oli määrä jakaa kahteen erilliseen itsehallinnolliseen alueeseen: Pohjois-Irlanti käsittäisi Ulsterin alueelta kuusi vahvimmin unionistien hallussa ollutta kreivikuntaa, ja ”Etelä-Irlanti” käsittäisi saaren loput 26 kreivikuntaa. Sinn Féin ei hyväksynyt lain sisältöä, ja siinä säädetty itsehallinto ei koskaan toteutunut saaren pääosassa. Etelä-Irlannin parlamentin vaalit tosin pidettiin toukokuussa 1921, mutta Sinn Féin voitti 124 paikkaa 128:sta, ja sen edustajat kieltäytyivät ottamasta paikkojaan vastaan, jolloin parlamentin työstä ei tullut mitään. Pohjois-Irlannissa itsehallinto kuitenkin toteutettiin ja Pohjois-Irlannin parlamentti aloitti toimintansa Belfastissa 22. kesäkuuta 1921.


title: Ison-Britannian ja Irlannin sopimus

text: Irlannin itsenäisyyssota päättyi 9. heinäkuuta 1921 solmittuun ja kaksi päivää myöhemmin voimaanastuneeseen tulitaukoon. Lloyd Georgen hallitus avasi nyt keskusteluyhteyden Eamon de Valeran johtamaan Irlannin tasavallan hallitukseen, mutta yhteiseen neuvottelupöytään pääseminen viivästyi, koska osapuolet syyttelivät toisiaan. Lopulta de Valera hyväksyi 30. syyskuuta Lloyd Georgen kutsun neuvotteluihin, joissa oli tarkoitus sopia Irlannin tulevasta asemasta osana Brittiläistä imperiumia. Irlannin tasavallan hallitus nimesi 7. lokakuuta edustajansa neuvotteluissa. Valtuuskunnan johtajaksi tuli ulkoministeri Arthur Griffith ja muiksi jäseniksi Michael Collins, Robert Barton, George Gavan Duffy sekä Eamonn Duggan. Britannian hallituksen edustajina neuvotteluissa toimivat pääministeri Lloyd Georgen ohella sinetinvartija Austen Chamberlain, siirtomaaministeri Winston Churchill, lordikansleri F. E. Birkenhead, sotaministeri Laming Worthington-Evans, Irlannin asioiden ministeri Hamar Greenwood sekä kruununjuristi Gordon Hewart. Neuvottelut käytiin Lontoossa Downing Street 10:ssä ja ne alkoivat 11. lokakuuta.


title: Ison-Britannian ja Irlannin sopimus

text: Sopimusneuvotteluissa syntyi erimielisyyttä useista seikoista. Lopulta Lloyd Georgen hallitus esitti 6. joulukuuta vastaisena yönä Irlannin valtuuskunnalle uhkavaatimuksen, että näiden piti saman tien hyväksyä sopimus sellaisenaan tai muuten heidän katsottaisiin hylänneen sen, jolloin sota voisi jatkua. Tässä tilanteessa Irlannin neuvottelijat taipuivat ja allekirjoittivat sopimuksen aamuyöllä klo 2.15.


title: Ison-Britannian ja Irlannin sopimus

text: Sopimuksessa mainittiin erikseen, että Irlannin vapaavaltio saisi brittiläisenä dominiona vastaavan aseman kuin Kanada. Kruunun edustajaksi Irlantiin tulisi kenraalikuvernööri, jolla olisi samat valtaoikeudet kuin Kanadan kenraalikuvernöörillä. Sopimuksen neljäs artikla määräsi Irlannin parlamentin edustajat vannomaan uskollisuudenvalan Englannin kuningas Yrjö V:lle ja hänen seuraajilleen. Sopimuksen 12. artiklan mukaan Pohjois-Irlannilla olisi oikeus jättäytyä pois vapaavaltiosta, mikäli Pohjois-Irlannin parlamentti anoisi sitä kuukauden sisällä sopimuksen voimaantulosta, ja että tässä tapauksessa olisi asetettava erityinen komissio vahvistamaan Irlannin ja Pohjois-Irlannin välisen rajan kulku. Lisäksi sopimuksessa määrättiin Irlannin ja Ison-Britannian välisistä taloudellisista suhteista sekä puolustusjärjestelyistä. Irlannin vapaavaltion olisi osallistuttava Ison-Britannian valtionvelan sekä sotilaseläkkeiden maksamiseen ”kohtuullisella” osuudella. Irlanti sai luvan ylläpitää omia puolustusvoimia, joiden koko suhteessa Ison-Britannian asevoimiin vastaisi Irlannin suhteellista osuutta Iso-Britannian väestöstä. Irlannin rannikoiden puolustus olisi toistaiseksi Ison-Britannian laivaston vastuulla ja sitä varten eräät tärkeät satamat olisi luovutettava sekä sodan että rauhan aikana brittilaivaston käyttöön.


title: Ison-Britannian ja Irlannin sopimus

text: Sopimuksen sisältö liitettiin sittemmin Dáil Éireannin lokakuussa 1922 hyväksymään uuteen Irlannin perustuslakiin.


title: Ison-Britannian ja Irlannin sopimus

text:
Päävastuun sopimuksen hyväksymisestä kantoivat Griffith ja Collins, joiden mielestä se oli paras saavutettavissa oleva tulos ja merkittävä välietappi tiellä kohti täydellistä itsenäisyyttä. Irlannissa monet kuitenkin tulkitsivat sen suoranaiseksi antautumiseksi.
Sopimuksen sisältö herätti katkeruutta monissa Sinn Féinin johtajissa, mukaan lukien presidentti de Valera. Erityisen ärsyttäväksi koettiin sopimuksen määräys, jonka mukaan irlantilaisten kansanedustajien olisi vannottava uskollisuudenvala Englannin kuninkaalle. Kaksi päivää myöhemmin de Valera ilmoitti, että hän ei hyväksynyt sopimuksen sisältöä. Hänen hallituksensa päätti kuitenkin 14. joulukuuta äänin 4–3 esittää sopimuksen Dáil Éireannin hyväksyttäväksi.


title: Ison-Britannian ja Irlannin sopimus

text: Sopimus hyväksyttiin Dáil Éireannissa 7. tammikuuta 1922 niukalla enemmistöllä äänin 64–57. De Valera erosi kahden päivän kuluttua hallituksen johdosta. Päivää myöhemmin Dáil Éireannissa pidetyssä presidentinvaalissa hän yritti palata tehtäväänsä, mutta hävisi kahdella äänellä Griffithille. De Valera ryhtyi nyt johtamaan sopimuksen vastustajien muodostamaa oppositiota. Sopimuksen nojalla Irlantiin asetettiin 14. tammikuuta 1922 Michael Collinsin johtama väliaikainen hallitus, jonka oli määrä käyttää valtaa siihen saakka, kunnes sopimus astuisi voimaan. Irlannilla oli pian kolme kilpailevaa hallitusta: Griffithin johtama tasavallan hallitus, Collinsin johtama väliaikainen hallitus sekä de Valeran ympärille syntynyt opposition varjohallitus. Samaan aikaan myös IRA jakautui kahtia, ja sen jäsenistä enemmistö liittyi sopimuksen vastustajiin. De Valera ja Collins saivat sovittua 16. kesäkuuta pidettävistä parlamenttivaaleista, jotka päättyivät sopimuksen kannattajien voittoon. Sisällissota puhkesi kaksi viikkoa myöhemmin, kun väliaikaisen hallituksen joukot yrittivät vallata sopimuksenvastustajien miehittämän Dublinin oikeustalon. Sodassa kuoli noin 1 000 irlantilaista. Heidän joukossaan oli Michael Collins, joka sai surmansa väijytyksessä 22. elokuuta 1922. Sota päättyi lopullisesti, kun viimeiset sopimusta vastustaneet sissijoukot antautuivat 27. huhtikuuta 1923.